title: Ryōsuke Yamada

text: Yamada liittyi idoleita kasvattavan Johnny & Associates -toimiston jäseneksi vuonna 2004 ja teki debyyttinsä Hey! Say! Jumpin jäsenenä vuonna 2007. Myöhemmin hän osallistui myös rajoitetuksi ajaksi muodostettuun NYC-yhtyeeseen. Musiikkiuransa lisäksi Yamada on toiminut ääni- ja televisionäyttelijänä.


title: Shō Sakurai

text:
Shō Sakurai (; s. 25. tammikuuta 1982 Minato, Tokio) on japanilainen laulaja ja näyttelijä. Sakurai kuuluu Arashi-yhtyeeseen.
Sakurai liittyi Johnny & Associates -idolitehtaan jäseneksi vuonna 1995 ja Arashiin hänet valittiin vuonna 1999. Musiikkiuransa lisäksi hän on näytellyt elokuvissa, muun muassa päähenkilönä "Hachimitsu to Clover" -elokuvassa, draamasarjoissa ja mainoksissa. Hän on toiminut myös radiojuontajana. Arashin esittämiin kappaleisiin Sakurai on kirjoittanut rap-osioita.


title: Vaahteraliigan kausi 2010

text: Kausi 2010 Vaahteraliigassa oli Vaahteraliigan historian 31. kausi. Edellisen kauden mestarina kauteen lähti Porvoon Butchers. Kausi käynnistyi 21. toukokuuta 2010 ottelulla Porvoon Butchers – Lappeenrannan Rajaritarit ja Vaahteramalja XXXI pelattiin 4. syyskuuta 2010 Vantaan ISS Stadionilla.


title: Vaahteraliigan kausi 2010

text: Porvoon Butchers juhli kuudetta perättäistä mestaruuttaan kaadettuaan loppuottelussa Seinäjoen Crocodilesin.


title: Vaahteraliigan kausi 2010

text: = Varmistanut pudotuspelipaikan.Kaudella 2010 pelataan yksitoista kierrosta, ja jokainen joukkue pelaa yhteensä kymmenen ottelua. Ensimmäinen ottelu pelattiin 21. toukokuuta ja viimeinen kierros pelataan 20.-22. elokuuta.


title: Vaahteraliigan kausi 2010

text:
Välierät pelattiin 28.-29.8. Vaahteramalja XXXI pelataan 4.9.2010 ISS Stadionilla.
Porvoon Butchers otti Vaahteramaljan voiton ja Suomen mestaruuden jo kuudennen kerran perättäin. Butchers on toinen joukkue (ensimmäinen Roosters 1995-2000), joka pystyi tähän saavutukseen. Crocodilesille tappio Vaahteramaljassa Butchersille oli jo kolmas.


title: Vaahteraliigan kausi 2010

text: Porvoon Butchers pääsi edellisen kauden mestarina pelaamaan kansainvälisiä pelejä EFL:ssä. Butchers pääsi suoraan puolivälieriin ja sai vastaansa kotonaan Saksalaisen Berlin Adlerin. Ottelu päättyi Adlerin voittoon lukemin 47-16, mikä tarkoitti Butchersin Euro-kauden päättymistä heti ensimmäisen pelin jälkeen. Butchers oli asettanut tavoitteeksi edellisen kauden neljännen sijan parantamisen, mutta tavoitteesta siis jäätiin.


title: Kymmenen kappaletta orkesterille

text: Kymmenen kappaletta orkesterille on Aarre Merikannon pienelle orkesterille säveltämä teos vuodelta 1930. Kaikki kappaleet eivät ole varsinaisia orkesterikappaleita, vaan joukossa on myös kahden tai kolmen soittajan kokoonpanolle sävellettyjä kappaleita. Kyseessä ei olekaan yhtenäinen sarja, vaan eri kokoonpanoille sävellettyjen miniatyyrien kokoelma.


title: Kymmenen kappaletta orkesterille

text: Ensimmäinen miniatyyri, "Largo misterioso", kuuluu säveltäjän tunnetuimpiin kappaleisiin. Se, kuten viimeinen kappale, "Vivace giocoso", kuullaan myös kolmiosaisessa "Partitassa" orkesterille.


title: Pianokonsertto nro 3 (Merikanto)

text: Aarre Merikanto sävelsi kolmannen pianokonserttonsa vuonna 1955. Teoksen julkaisi Fennica Gehrman, ja se kantaesitettiin Helsingissä 1958. Se sijoittui toiseksi Suomen Kulttuurirahaston sävellyskilpailussa. Kyseessä on säveltäjän viimeinen konsertto.


title: Pianokonsertto nro 3 (Merikanto)

text: Säveltäessään teostaan Merikanto suunnitteli nimeävänsä sen vuoroin sarjaksi ja vuoroin konsertoksi. Lopulta nimeksi tuli jälkimmäinen. Osille jäi silti otsikot.


title: Viitapöllö

text: Viitapöllö eli naamiopöllö ("Phodilus badius") on Aasiassa elävä pöllölintu.


title: Viitapöllö

text: Viitapöölö on pienehkö tai keskikokoinen pöllölintu, jonka pituus on 23-33 senttiä ja paino 255-308 grammaa. Sen kumikkaassa naamassa on musta V:n muotoinen kuvio, joka kulkee silmien välissä. Naaman yleisväri on vaalean kastanjanruskea. Pää on leveä, eikä kaula kapene mistään kohtaa. Korvat ovat hieman tupsuiset. Viitapöllön pitkät jalat ovat kokonaan höyhenten peitossa. Vatsa- ja selkäpuolta täplittävät tummat pilkut. Kastanjanruskeat siivet ovat pyöreät ja lyhyet. Siipiä kirjovat mustat ja keltaiset täplät. Alalajeja tunnetaan kuusi.


title: Viitapöllö

text: Viitapöllö elää Etelä- ja Kaakkois-Aasiassa Intian, Sri Lankan, Bangladeshin, Kiinan, Myanmarin, Laosin, Thaimaan, Kambodžan, Vietnamin, Malesian, Brunein ja Indonesian alueella. Laji on hävinnyt Singaporesta ja mahdollisesti myös Filippiineiltä. Nepalissa se on vain vierailija. Viitapöllö on suurimmassa osassa levinneisyysaluettaan harvinainen, mutta sitä ei pidetä mitenkään uhanalaisena. Se kuuluu CITES-sopimuksen liitteeseen II.


title: Viitapöllö

text: Lajin elinympäristöä ovat ovat metsämaat, plantaasit ja mangrovesuot jopa 2200 metrin korkeuteen asti.


title: Viitapöllö

text: Viitapöllön ravinto koostuu pienistä nisäkkäistä ja linnuista, matelijoista, sammakkoeläimistä ja hyönteisistä. Se paikantaa saaliinsa erittäin tarkan kuulonsa avulla. Äänivalikoimaan kuuluu muun muassa vihellyksiä, huhuilua, huutoja ja vaikerrusta. Pesimäkausi vaihtelee alueittain. Viitapöllö pesii ontossa puussa tai puunkannossa, johon naaras munii 3-5 munaa.


title: Viitapöllö

text: Sillä on kuusi alalajia:


title: Kameepiirros

text: Kameepiirros eli camaïeu on yhden värin valooreilla tehty monokromaattinen maalaus, jonka esikuvana on sävypaperille tehty laveeraus, jonka huippuvalot on nostettu valkoisella värillä. Jos kameepiirros on tehty harmaasävyillä, sitä kutsutaan grisailleksi. Kameepiirroksessa ei käytetä paikallisvärejä tai realistista väri-ilmaisua.


title: Kameepiirros

text: Kameepiirros voi tarkoittaa myös puupiirrosta, jossa saman värin eri valoorit on painettu useammalla laatalla. Varhaiset väripuupiirrokset 1500-luvulla olivat usein tällaisia.


title: Catskillvuoret

text: Catskillvuoret ovat New Yorkin osavaltiossa Hudson-joen länsipuolella oleva vuoristoryhmä ja metsäinen matkailualue. Catskillvuoria pidetään toisinaan Appalakkien osana.


title: Catskillvuoret

text: Delawarejoki saa alkunsa Catskillvuorilta. New Yorkin lähellä sijaitsevana seutu oli Hudson River -koulukunnan maalarien, kuten Thomas Colen suosima maisemamaalausten kohde.


title: Mieczysław Słowikowski

text: Mieczysław Słowikowski myös nimellä: Rygor-Słowikowski (1896 Jazgarzew, lähellä Varsovaa – 1989 Lontoo) oli puolalainen armeijan upseeri, jonka tiedustelutyö Pohjois-Afrikassa helpotti liittoutuneiden valmisteluja vuonna 1942 tehtyyn operaatio Soihdun maihinnousuun.


title: Mieczysław Słowikowski

text: Miehitetyn Puolan pakolaishallitus Lontoossa lähetti 1941 Słowikowskin Pohjois-Afrikkaan luomaan Rygor-vakoojaverkostoa. Słowikowski esiintyi kaurahiutaletehtailijana. Brittiläiset ja yhdysvaltalaiset ottivat kuitenkin myöhemmin kunnian hänen toimistaan. Gagon ja Sulikin dokumentin "Todellinen Casablanca" pohjana toimivat Słowikowskin muistelmat.


title: Oriveden vaakuna

text: Oriveden vaakuna on Oriveden kaupungin tunnus, joka on kunnan nimeen viittaava puhuva vaakuna.


title: Oriveden vaakuna

text: Vaakunan selitys on ”hopeisessa kilvessä punainen, pystyyn kavahtanut ori, joka nousee esiin kilventyveen ulottuvasta sinisestä vedestä.” Vaakunan on suunnitellut Carolus Lindberg, ja Oriveden kunnanvaltuusto hyväksyi sen kokouksessaan 11. kesäkuuta 1949. Sisäasiainministeriö vahvisti vaakunan käyttöön 30. marraskuuta samana vuonna. Orivesi oli Suomen ensimmäinen maalaiskunta, joka sai oman vaakunansa; aiemmin sellaiset olivat vain kaupungeilla sekä muutamalla kauppalalla.


title: Kinuski

text: Kinuski on maidosta tai kermasta ja sokerista keittämällä valmistettu toffeen kaltainen makea massa, joka tarjoillaan useimmiten jälkiruokien kastikkeena. Karl Fazer kertoi tuoneensa alun perin venäläisen reseptin Pietarista Suomeen, ja nimi onkin peräisin venäjän sanasta тянучки ("tjanutški"). Vastaavia tuotteita muualla maailmassa ovat esimerkiksi ranskalainen "confiture de lait" ja argentiinalainen "dulce de leche".


title: Kinuski

text: Kinuskin teollinen valmistaminen Suomessa aloitettiin 1970-luvun lopulla Kainuun osuusmeijerillä, minkä jälkeen kastike on kuulunut suomalaisten suosikkijälkiruokakastikkeisiin. Nykyään perinteisellä reseptillä valmistettua kinuskia löytyy kaupoista muun muassa Pirkka- ja Rainbow-merkeillä, jotka valmistaa kouvolalainen Kaslink Foods.


title: Pianokonsertto nro 1 (Merikanto)

text: Aarre Merikanto sävelsi ensimmäisen pianokonserttonsa (op. 3) fis-mollissa vuonna 1913. Noin 20-minuuttinen teos kantaesitettiin Helsingissä 5. marraskuuta 1914. Pianosolistina toimi Eino Lindholm. Häntä säesti säveltäjän itsensä johtama Helsingin kaupunginorkesteri.


title: Sagliains

text: Sagliains on rautatieasema, Itä-Sveitsissä, Graubündenin kantonissa, Zernezin kunnassa. Sagliains on Rhätische Bahn -rautatieyhtiön (RhB) radalla oleva risteysasema, jossa yhdistyvät pohjoisesta tuleva Vereina-tunneli ja itä-länsi-suunnassa, pitkin Engadinin laakson kulkeva Scuol-Tarasp-Samedan -rata. Asema on autojunien pääteasema. Aseman erikoisuus on, että se on matkustajille vain vaihtoasema: matkan päättäminen tai aloittaminen ei ole mahdollista.


title: Lemminkäinen (Merikanto)

text: Lemminkäinen (op. 10, 1916) on Aarre Merikannon säveltämä runoelma orkesterille. Se edustaa hänen varhaista tuotantoaan, jossa romanttiset vaikutteet ovat vielä vahvat. "Lemminkäisessä" on aineksia kansanomaisesta tanssillisuudesta ja venäläistyylisestä, varsinkin Rahmaninoville ominaisesta myöhäisromanttisuudesta.


title: Paula Seling

text: Paula Seling (s. 25. joulukuuta 1979 Baia Mare, Romania) on romanialainen laulaja ja säveltäjä, joka esiintyi muun muassa Eurovision laulukilpailuissa vuonna 2010 kappaleella "Playing with Fire" yhdessä Ovidiu Cernăuțeanun kanssa. He sijoittuivat finaalissa kolmanneksi. Seling ja Cernăuțeanu edustivat maataan myös vuoden 2014 kilpailussa, kappaleella "Miracle". He sijoittuivat finaalissa kahdenneksitoista.


title: Luonnollinen suku

text: Luonnollinen suku on henkilöitä tarkoittavien sanojen suku kielissä, kuten saksassa, joiden kieliopillisiin sukuihin kuuluvat feminiini ja maskuliini. Saksan kielessä lähes kaikilla henkilöitä tarkoittavilla sanoilla on luonnollinen suku, toisin sanoen miehiä tarkoittavilla maskuliini ja naisia tarkoittavilla feminiini. Saksan maskuliinin epämääräinen artikkeli on "ein" ja määräisen "der", feminiinin epämääräinen "eine" ja määräinen "die". Esimerkiksi sanotaan "der Mann" (mies) ja "die Frau" (rouva, nainen). Säännöstä on poikkeuksia, esimerkiksi "das Mädchen" (tyttö, kolmas suku, neutri, jonka epämääräinen artikkeli on "ein" ja määräinen "das", sillä kaikki "-chen" -loppuiset substantiivit ovat neutreja) ja "die Schildwache" (vartiosotilas).


title: Luonnollinen suku

text: Muilla kuin henkilöitä tarkoittavilla sanoilla ei ole luonnollista sukua, kun niillä ei ole sukupuolta. Vieraskielisen, joka opettelee kyseisenlaista kieltä, on siksi opeteltava useimpien sanojen suvut ulkolukuna.


title: Luonnollinen suku

text: Osasta niistä kielistä, joissa aikaisemmin on ollut maskuliini ja feminiini, nämä ovat kadonneet. Ruotsissa tämä on tapahtunut niin, että ne ovat sulautuneet yhteen ja neutri jäänyt erilliseksi ("ett"-suku), englannissa niin, että koko sukujärjestelmä on kadonnut. Myös näissä kielissä tehdään kuitenkin yksikön kolmannen persoonan pronominissa (hän) ero miesten ja naisten välille, ruotsissa miehestä "han" ja naisesta "hon", englannissa miehestä "he" ja naisesta "she". Maskuliinin ja feminiinin katoaminen on näissä kielissä johtanut siihen, että sana voidaan määrittää maskuliiniksi tai feminiiniksi vain sukupuolen perusteella. Tämän takia näitä pronomineja käytetään ruotsissa ja englannissa ainoastaan henkilöistä, esineistä englannissa sanotaan "it" ja ruotsissa "det". Sen sijaan saksassa "hän"-sanoja (miehestä "er", naisesta "sie"), käytetään vieläkin myös esineistä, maskuliineista "er" ja feminiineistä "sie". Neutrien vastaava pronomini on "es".


title: Gustaf Lundahl

text: Gustaf Lundahl on seuraavien henkilöiden nimi:


title: Salvatore Bocchetti

text: Salvatore Bocchetti (s. 30. marraskuuta 1986 Napoli) on italialainen jalkapalloilija, pelipaikaltaan keskuspuolustaja. Hän edustaa Venäjän valioliigassa pelaavaa Spartak Moskovaa. Hän osallistui Italian joukkueessa jalkapallon MM-kilpailuihin 2010.


title: Algerian cup

text: Algerian cup () on Algerian jalkapallon kansallinen cup-kilpailu. Sitä on pelattu lokakuusta 1962 lähtien. Eniten voittoja ovat keränneet USM Alger ja ES Sétif, joilla molemmilla on tilillään kahdeksan cup-mestaruutta. Cup toimii alusta alkaen pudotuspelin tavoin.


title: Daniel Fernandes

text: Daniel Márcio Fernandes (s. 25. syyskuuta 1983 Edmonton, Kanada) on portugalilais-kanadalainen jalkapalloilija. Fernandes edustaa tällä hetkellä alankomaalaista Twenteä. Fernandesin äiti on tšekkoslovakialainen ja isä portugalilainen.


title: Daniel Fernandes

text: Fernandes aloitti uransa Vancouverissa Vancouver Whitecapsissa, mutta siirtyi nopeasti FC Porton nuorisojoukkueeseen. Porton vuosien jälkeen hän pelasi Celta Vigon reservijoukkueessa Celta Vigo B:ssä sekä saksalaisessa Jahn Regensburgissa. Varsinaisen läpimurtonsa Fernandes kuitenkin teki thessalonikilaisessa PAOK FC:ssä, jossa hän pelasi 90 ottelua ennen kuin siirtyi saksalaiseen VfL Bochumiin 2008. Tammikuussa 2010 hän siirtyi Bochumista lainalle takaisin Kreikkaan, Iraklisin riveihin. Vuonna 2010 Fernandes valittiin Portugalin maajoukkueeseen Etelä-Afrikan MM-kisoihin. Heinäkuussa 2010 hänet lainattiin Panathinaikosiin, jossa hän vietti loppuvuoden. Seuraavan vuoden tammikuussa Fernandes lainattiin loppukaudeksi Panserraikosiin. Elokuussa hän siirtyi CFR Clujiin, josta tammikuussa 2012 Twenteen.


title: Ihalempi

text: Ihalempi on Aarre Merikannon mieskuorolle ja orkesterille vuonna 1953 säveltämä teos. Sanat ovat Eino Leinon. Teoksen tilasi Laulu-Miehet, joka myös julkaisi sen ja antoi sen kantaesityksen 40-vuotisjuhlakonsertissa Helsingissä 4. joulukuuta 1954. Sävellys kestää esitettynä kymmenisen minuuttia.


title: MC Oran

text: Mouloudia Club Oran () on algerialainen jalkapalloseura, joka perustettiin vuonna 1946. Sen kotistadionina toimii Stade Ahmed Zabana, joka sijaitsee Oranissa. Joukkue on voittanut neljästi Algerian mestaruuden, joista viimeisin on vuodelta 1993. Se ylsi myös kerran Afrikan Mestarien liigan loppuotteluun vuonna 1989, jossa se hävisi marokkolaiselle Raja Casablancalle.


title: Viikari vauhdissa

text: Viikari vauhdissa () on yhdysvaltalainen komediaelokuva vuodelta 1995. Elokuvan kesto on 93 min. Elokuvan on ohjannut James Orr. Elokuvan pääosaa esitti Chevy Chase.


title: Viikari vauhdissa

text: 11-vuotiaan Ben Archerin (Jonathan Taylor Thomas) äiti, Sandy Archer (Farrah Fawcett) ihastuu Jack Sturgesiin (Chevy Chase). Ben ei pidä Jackista ja hän yrittää sabotoida heidän välejään, mutta ei onnistu. Hän liittyy "intiaaneihin", joiden tarkoitus on yhdistää isät ja pojat. Tapahtuu kaikenlaisia kommelluksia, ja lopulta Benistä ja Jackista tulee ylimmät ystävykset. Aivan elokuvan lopussa Jack nai Sandyn.


title: Valldauran metroasema

text: Valldaura on Barcelonan metron linjan 3 asema, joka sijaitsee Horta-Guinardón alueella Barcelonan kaupungin pohjoisosassa. Aseman on suunnitellut Manel Sánchez.


title: Valldauran metroasema

text: Valldauran asema otettiin käyttöön vuonna 2001, kun linjan 3 laajennus Montbaun asemalta pohjoiseen valmistui. Asema on rakennettu Passeig de Valldaura -kadun alle ja sisäänkäynti asemalle on risteävän Carrer Canigó -kadun kohdalla.


title: My Curse

text: My Curse on yhdysvaltalaisen metalcore-yhtyeen Killswitch Engagen kappale levyltä As Daylight Dies ja se on julkaistu vuonna 2006. Kappale esiintyy -pelissä bonuskappaleena.


title: Jouni Kulonen

text: Jouni Kulonen (s. 2. lokakuuta 1981 Forssa) on suomalainen entinen jääkiekkoilija, joka toimi kaudella 2011–2012 Suomi-sarjajoukkue Forssan Palloseuran pelaajavalmentajana ja joukkueenjohtajana. Kulonen oli vain 170 cm pitkä, mutta on yllättävän vahva kokoisekseen. Kulonen liikkui hyvin ja hän oli hyvä käsistään. Kulonen pelasi urallaan myös vuosina 2000–2003 yhteensä 140 SM-liigaottelua JYPissä ja teki niissä tehot 10+13=23. Jäähyminuutteja tuli 27.


title: Jouni Kulonen

text: Kulonen oli Forssan Palloseuran kasvatti. Hän herätti pientä kohua jo pelaamalla 15-vuotiaana kauden 1996–1997 I-divisioonassa. Kulonen oli sarjan historian kaikkien aikojen nuorin maalin tehnyt. Hän teki tulokaskaudellaan tehot 5+3=8 32 ottelussa. Kulonen pelasi joukkueessa vielä seuraavat kolme kautta. Hän teki läpimurtonsa kaudella 1999–00 tehden 44 ottelussa tehot 11+23=34.


title: Jouni Kulonen

text: Kaudeksi 2000–2001 Kulonen siirtyi SM-liigaan ja JYPiin. Tulokaskausi toi hänelle 46 ottelussa tehot 4+3=7. Kulonen vahvisti keväällä 2001 myös JYPin A-nuoria, joiden riveissä hän voitti pronssia. Kulonen teki vuoden jatkosopimuksen JYPin kanssa joulukuussa 2001 ja pelasi seurassa kevääseen 2003 asti. Hän ei onnistunut tekemään kolmessa kaudessa läpimurtoa, vaan jäi kolmos-nelosketjun karvaajaksi. Kulonen siirtyi kaudeksi 2003–2004 Saksan Oberligan ERC Selbin riveihin.


title: Jouni Kulonen

text: Kulonen palasi FPS:ään Mestis-kauden 2004–2005 kynnyksellä. Hän oli joukkuelle kovan luokan vahvistus, mutta Kulonen pelasi loukkaantumisten takia vain 27 ottelua. Elokuussa 2005 Kulonen lähti hakemaan pelipaikkaa ulkomailta ja siirtyi Ruotsin I-divisioonan Asplövens HC:n riveihin try-outille. Hän ei saanut sopimusta. Kulonen löysi kuitenkin uuden seuran nopeasti, kun hän palasi Mestikseen ja siirtyi Kokkolan Hermekseen. Hänen seuransa kuitenkin putosi Suomi-sarjaan keväällä 2006. Kulonen oli Mestiksen karsintasarjan paras pistemies tehoilla 3+10=13.


title: Jouni Kulonen

text: Kulonen oli siirtymässä kaudeksi 2006–2007 taas Asplöven HC:hen, mutta hän aloitti kauden Tanskan I-divisioonan Aarhus IK:ssa ja siirtyi sieltä kesken kauden Norjan GET-liigan Furuset IF:n joukkueeseen. Kulonen pelasi Norjassa rikkonaisia kausia kevääseen 2009 asti, eikä pelannut kaudella 2008–2009 otteluakaan. Heinäkuussa 2009 hän siirtyi try-outille Kajaanin Hokkiin. Kulonen sai vuoden mittaisen sopimuksen elokuussa. Hänen kautensa oli kuitenkin pettymys, kun Kulonen kärsi jatkuvista loukkaantumisista. Hän pelasi vain 15 runkosarjaottelua tehoin 2+2=4.


title: Jouni Kulonen

text: Syyskuussa 2010 Kulonen palasi kasvattajaseuraansa FPS:ään pelaamaan Suomi-sarjaa. Hän kärsi kuitenkin loukkaantumisista suurimman osan kaudesta 2010–2011. Kulosen toinen kausi 2011–2012 päättyi kuitenkin jo harjoituskaudella, kun Kulonen päätti pitää välivuoden ja siirtyä valmennukseen. Hän ei mielestään päässyt pelaajana haluamalleen tasolle ja aikoi miettiä uransa jatkamista. Kulonen päätti lopettaa pelaajauransa keväällä 2012.


title: Jouni Kulonen

text: Kulonen kuului nuorena ikäkausimaajoukkueiden avainpelaajiin. Hän pelasi alle 20-vuotiaiden MM-kilpailuissa vuonna 2001 ja voitti hopeaa. Kulonen oli voittamassa myös alle 18-vuotiaiden maailmanmestaruutta 1999. Hän oli turnauksessa tehoilla 1+6=7 Suomen sisäisen syöttöpörssin voittaja sekä paras pistemies Mikko Hyytiän kanssa. Vuotta aikaisemmin Kulonen voitti alle 18-vuotiaiden EM-hopeaa.


title: Jouni Kulonen

text: Yhteensä Kulonen pelasi 34 nuorten ja 42 poikien maaottelua. Hänet valittiin vuonna 1996 Pohjola-leirin tähdistökentälliseen.


title: Grigori

text: Grigorit eli Katselijat ovat apokryfisen Toisen Henokin kirjan mukaan langenneita enkeleitä, joita suomenkielisessä Raamatussa kutsutaan nimellä "Jumalan pojat". Grigorit pariutuivat naispuolisten ihmisten kanssa ja saivat aikaan risteytyksiä, joita kutsutaan Nephilimeiksi. Nimi tulee kreikan kielen sanasta "ἐγρήγοροι" (egrḗgoroi); sen slaavinkielinen käännös on "Grigori", "Katselijat", "ne, jotka valvovat"; kaldeankielen "vartija", "katsoja")


title: Grigori

text:
Pseudepigrafinen, myös apokryfisiin kirjoihin kuuluva Ensimmäinen Henokin kirja kertoo Grigoreista, mainiten mm. heidän nimensä ja lukumääränsä:
Henokin kirja kertoo, että alun perin heidän tehtäviinsä kuului ihmiskunnan auttaminen sivilisaation alkuun. He eivät sopineet tähän tehtävään, vaan alkoivat opettaa ihmisille tieteitä, jotka Jumala oli kieltänyt. Näihin kuuluivat mm. astrologia ja magia. Tämän lisäksi he alkoivat tuntea himoa naisiin, joita heidän olisi pitänyt opastaa. Tämän vuoksi he ottivat fyysiset muodot voidakseen olla haluamiensa naisten kanssa. Seurauksena tästä olivat sekasikiölapset, Nefilimit.


title: Grigori

text: Jumala ei hyväksynyt tätä käytöstä ja poisti heidät tehtävistään vangiten heidät välitilaan. Vaikka he pyysivät Henokia puhumaan puolestaan, he pysyivät tässä välitilassa 70 sukupolven ajan.


title: Amerikkalaisen jalkapallon I-divisioona

text: Amerikkalaisen jalkapallon I-divisioona on SAJL:n järjestämä sarjataso, jossa pelaa kaudella 2017 viisi joukkuetta. Kausi alkaa kesäkuussa ja päättyy syyskuussa pelattavaan finaalitapahtumaan, Spagettimaljaan. Kaudella 2018 Spagettimaljan voitti Helsinki Wolverines.Amerikkalaisen jalkapallon I-divisioonan finaalin nimi, Spagettimalja, juontaa juurensa lajin ensimmäisiin EM-kisoihin, jotka pelattiin 1983 Italiassa. Suomi voitti kisoissa alkusarjassa Saksan ja Ranskan edeten finaaliin, jossa se kuitenkin hävisi italialaisille isännille. Kakkossijastaan Suomen miehet saivat palkinnoksi maljan, joka päätettiin lahjoittaa kotimaiselle lajiliitolle vastaperustetun I-divisioonan kiertopalkinnoksi nimenomaan sillä ehdolla, että se nimetään "Spagettimaljaksi". Tuo lahjoituksen tehnyt joukkue nimesi palkinnon joukkueen kisoissa käyttämän ruokavalion mukaisesti.


title: Juha Tulonen

text: Juha Tulonen on entinen suomalainen lentopalloilija. Hän on voittanut kaksi SM-liigan pronssia.


title: Pianokonsertto nro 2 (Merikanto)

text: Aarre Merikanto sävelsi toisen pianokonserttonsa vuosina 1935–1937. Teos kantaesitettiin Helsingissä Sibelius-viikolla 12. kesäkuuta 1954 Tapani Valstan toimiessa solistina. Kyseessä on Merikannon ensimmäinen konsertto, joka edustaa hänen 1930-luvulla omaksumaansa uusklassista tyyliä. Teoksessa on kuitenkin myös romanttisia vaikutteita. Selkeimmin ne ovat havaittavissa teoksen hitaasta osasta, jossa on vaikutteita Rahmaninovin musiikista. Finaalissa keskeisessä asemassa ovat suomalaiskansalliset tanhurytmit, joita kuullaan ohimennen jo ensimmäisessä osassa.


title: Pianokonsertto nro 2 (Merikanto)

text: Noin 25-minuuttinen teos koostuu kolmesta osasta. Ensimmäinen ja kolmas osa ovat eloisia; niiden väliin jää hidas osa, jossa pohdiskeleva ja tunteikas tunnelma vuorottelevat.


title: Sellokonsertto nro 2 (Merikanto)

text: Aarre Merikanto sävelsi toisen sellokonserttonsa (d-molli) alkuperäisen version vuonna 1941. Hän teki siitä uudistetun version kolme vuotta myöhemmin ja ilmoitti itse säveltäneensä sen "täysin uudelleen". Teos edustaa uusklassista tyyliä, jonka säveltäjä oli omaksunut 1930-luvulla. Siihen on kuitenkin yhdistetty pelkistettyjä kansallisromanttisia piirteitä.


title: Sellokonsertto nro 2 (Merikanto)

text: Teos kantaesitettiin Helsingissä 1949.Andante-osassa keskeistä on laulavuus; tanssillinen, aiempiin osiin verrattuna keveä finaali seuraa sitä ilman taukoa.


title: Nauravan kulkurin paluu

text: Nauravan kulkurin paluu on Jean-Pierre Kuselan vuonna 1995 julkaistu CD-singlejulkaisu. Single sisältää Kuselan alun perin vuonna 1986 levyttämästä kappaleesta "Naurava kulkuri" tehdyn remiksatun version. Remiksattu versio sisältää yhden alkuperäiseen versioon kuulumattoman säkeistön.


title: Nauravan kulkurin paluu

text: Single sisältää myös remiksatusta versiosta tehdyn Radio Edit -version sekä alkuperäisen vuonna 1986 levytetyn kappaleen.


title: Vall d’Hebronin metroasema

text: Vall d’Hebron on Barcelonan metron linjan 3 ja linjan 5 asema, joka sijaitsee Passeig de la Vall d’Hebron -kadun alla Horta-Guinardón alueella Barcelonan kaupungin pohjoisosassa. Asema avattiin vuonna 1985, kun Lessepsin ja Montbaun välinen osuus valmistui.


title: Vall d’Hebronin metroasema

text: Vall d’Hebronin aseman vieressä sijaitsee Sant Genísin varikko, joka yhdistyy metroverkkoon aseman molemmilla puolilla.


title: Nietos (kirjasarja)

text: Nietos on kolmen kirjan mittainen kirjasarja jonka kirjoittivat Maria Hämeen-Anttila ja Virpi Hämeen-Anttila. Ensimmäinen osa "Nietos intro" julkaistiin vuonna 2007, toinen osa "Nietos Riffi" julkaistiin 2008 ja viimeinen osa "Fade out" 2009.


title: Nietos (kirjasarja)

text: Kristian, joka on puoliksi englantilainen ja puoliksi suomalainen, muuttaa isänsä luota Lontoosta äidilleen Suomeen. Hän rakastaa musiikkia, ja perustaa kuuden luokkakaverinsa kanssa yhtyeen. Aluksi on vaikeaa, mutta pian alkaa mennä paremmin ja yhtye saa keikkoja ja pääsee jopa tunnetumman yhtyeen lämppäriksi.


title: Nietos (kirjasarja)

text: Yhtye jatkaa keikkailua, ja vuoden kasassa ollut yhtye tekee demon, ja alkaa neuvotella levy-yhtiökiinnityksestä. He saavat yhtiöltä managerikseen vaikean henkilön, joka on vaativa ja siitä tulee yhtyeelle ensimmäiset onglemat. Kristian, joka on perustanut yhtyeen on saanut sen laulajaksi Ainon ja seurustelee nyt Ainon kanssa. Aino ei kuitenkaan ole yhtyeen alkuperäisjäsen, ja levy-yhtiössä annetaan käsittää, että Ainon rooli bändissä kasvaisi ohi muiden ja alkuperäisten jäsenten ohi. Kristian ei kuitenkaan uskalla tehdä asialle mitään, sillä pelkää hieman itsekkään Ainon loukkaantuvan. Hänhän seurustelee Ainon kanssa, ja pelkää eroa.


title: Nietos (kirjasarja)

text: Yhtye saa kahden vuoden työn teosta palkkioksi kiinnityksen levy-yhtiöön, tekee promovideon ja singlen. Singlen molemmat raidat soivat hyvin radiossa ja yhtye saa lisää ja lisää keikkapyyntöjä. Yhtyeen kosketinsoittajalla, Siirillä on paljon muita hommia, eikä Nietokselle tunnu olevan aikaa. Ainon ja Kristianin suhde rakoilee, ja lopulta Aino jättää Kristianin ja eroaa Nietoksesta. Kristian, Siiri, Milla, Timo ja Aleksi jäävät etsimään uutta solistia ja koko Nietoksen tulevaisuus on vaakalaudalla.


title: Luettelo Suomen maakuntalinnuista

text: Suomen maakuntalintu on Suomen maakuntaa symboloiva ja kuvaava lintu. Lintutieteellisten yhdistysten liitto nimesi yleisöäänestyksen perusteella maakuntalinnut vuonna 1985. Ääniä saatiin 5 532 jonka lisäksi valintaperusteina käytettiin levinneisyyttä, vanhaa kansanomaista lintuperinnettä ja esteettisiä näkökohtia. Jokaisella Suomen maakunnalla on oma maakuntalintu. Linnuista 10 on varpuslintuja. Myöhemmin valittiin vielä Pohjanmaalle maakuntalintu. Aikaisemmin, vuonna 1981 laulujoutsen valittiin Suomen kansallislinnuksi ja se oli suljettu pois maakuntalintuäänestyksestä.


title: Luettelo Suomen maakuntalinnuista

text: Yleisöäänestyksessä saatiin 5 532 ääntä, mutta koska useat maakunnat saivat saman linnun voittajaksi, piti valinta tehdä muin perustein. Esimerkiksi paljon ääniä saanut talitiainen ei tullut valituksi, koska se ei ollut millekkään maakunnalle tyypillinen. Vaikeinta lajia oli löytää Kymenlaaksolle, koska sillä ei ole ominaista lintulajia.


title: Luettelo Suomen maakuntalinnuista

text: Valintaperusteina käytettiin levinneisyyttä, vanhaa kansanomaista lintuperinnettä ja esteettisiä näkökohtia. Näin ehdokkaiden lukumäärä jäi melko pieneksi ja valituksi tuli ""hyvä-äänisiä"" (satakieli, mustarastas, käki), ""komeita"" (merikotka, kurki, kuikka, metso, sääksi) ja ""kauniita"" (punatulkku, kuhankeittäjä, sinirinta, sinitiainen) lintuja. Poikkeuksena voidaan pitää kiurua joka ei ole erityisen kaunis tai hyvä-ääninen, mutta ihmisten suuressa suosiossa. Kansanperinteessä melko tuntemattomat, mutta maakuntalinnuiksi levinneisyytensä puolesta sopivat merikotka, mustarastas, satakieli, kuhankeittäjä, valkoselkätikka, sääksi, sinitiainen, isokuovi ja sinirinta. Esimerkiksi naakan perinnetiedot ja levinneisyys sopivat hyvin sen nimeämiseksi Varsinais-Suomen maakuntalinnuksi. Osa lajeista - punatulkku, metso, kuikka, västäräkki, kiuru ja käki esiintyvät miltei koko Suomessa, joten siten niillä ei ole mitään perusteltua maakuntaa levinneisyytensä puolesta. Toisaalta esimerkiksi käki esiintyy voimakkaasti Karjalan ja Kalevalan kansanperinteessä joten se sopii Pohjois-Karjalan symboliksi. Merikotka ja valkoselkätikka ovat uhanalaisia ja harvinaisia, joten ne toimivat myös maakunnan luonnonsuojelun symboleina.


title: Brokencyde

text: BrokeNCYDE on amerikkalainen crunkcoreyhtye. Yhtyeen perusti laulajat David Gallegos "Se7en" ja Michael Shea "Mikl" Albuquerquessa, Uudessa Mexicossa vuonna 2006. Levy-yhtiö: Break Silence Recordings.Muun muassa tunnetuimpia kappaleita ovat "Freaxx" "Bree Bree" ja "Get Crunk". Yhtyeen nimi "BrokeNCYDE" tulee sanoista "Broken Inside".


title: Suomensarja (jalkapallo)

text: Suomensarja (joskus myös Suomi-sarja) oli Suomen jalkapallon toiseksi korkein sarjataso vuosina 1941–1972. Vuonna 1936 käynnistynyt Itä–Länsi-sarja kuitenkin vastasi toiminnaltaan Suomensarjaa. Vuosina 1930–1935 toisena sarjatasona pelattiin aluksi piirikohtaisia karsintoja joiden parhaat ratkaisivat mestaruussarjaan nousijat ns. B-sarjassa, mutta kiinteä Suomensarjan kaltainen toiminta alueellisine lohkoineen, joissa myös säilytettiin sarjapaikka seuraavalle kaudelle, käynnistyi 1936.


title: Suomensarja (jalkapallo)

text: Ensimmäisen kerran Suomessa pelattiin valtakunnallista sarjaa, Suomen sarjaa propagandatarkoituksessa kaudella 1926-1927. Kilpailuun osallistui kymmenkunta joukkuetta ympäri Suomen. Syksyllä sarjan heikoimmat joukkueet pudotettiin siitä pois ja kärkijoukkueet pelasivat sarjan muutamaa ottelua vaille loppuun keväällä 1927. Sarjan voittajaksi selviytyi Helsingin Palloseura. Sarjassa ei ollut alun perinkään tarkoitusta ratkaista Suomen mestaruutta, mutta kilpailuun lahjoitti Turun Sanomat kiertopalkinnon, Karhunpyytäjä-patsaan, josta Palloliiton päätöksen mukaan pelattaisiin sarjamuotoisesti. Kaudeksi 1928-1929 taloudellisesti hankala Suomen sarja pilkottiin kolmeen osaan: Etelä-Suomen sarja, Pohjanmaan sarja ja Savon sarja. Joissakin yhteyksissä nimeä Suomensarja käytettiin vuosien 1930-1935 mestaruussarjasta ja sen alapuolelle perustetusta B-sarjasta yhdessä. Kahunpyytäjä-patsas joutui lopullisesti HPS:n haltuun sen voitettua sarjamestaruuden kesällä 1935. Nimitykset Mestaruussarja ja A-sarja olivat myös yleisiä ylimmästä sarjatasosta puhuttaessa.


title: Suomensarja (jalkapallo)

text: Suomensarja nimikettä ei virallisesti käytetty vuosina 1936-1940. Ylimmän sarjatason nimeksi vakiintui Mestaruussarja ja toinen sarjataso käytti nimeä Itä-Länsi -sarja, joka nimensä mukaisesti jakautui Itäsarjaan ja Länsisarjaan, ja nämä kumpikin 1-4 alueeseen. Kaudeksi 1940-1941 toisen sarjatason nimeksi palautui B-sarja ja se pelattiin yksikohkoisena. Nimi vaihtui Suomensarjaksi kaudelle 1941-1942, mutta sodan vuoksi sarjaa ei onnistuttu käynnistämään ennen kautta 1943-1944. Tällä ensimmäisellä Suomensarja kaudella pelasivat Palloliiton ja Työväen Urheiluliiton seurat yhdessä, mutta vuosina 1945-1948 liitoilla oli kummallakin omat Suomensarjansa, kunnes yhteisiä sarjoja alettiin jälleen pelata loppukesällä 1948.


title: Suomensarja (jalkapallo)

text: Syksyllä 1969 sarja nimettiin sarjauudistuksen yhteydessä II divisioonaksi. Vuonna 1973 toiseksi ylimmäksi sarjatasoksi perustettiin koko maan kattava yksilohkoinen 1. divisioona (nyk. Ykkönen).. 2. divisioona (nyk. Kakkonen) jatkoi Suomen kolmanneksi korkeimpana sarjatasona.


title: Suomensarja (jalkapallo)

text: Sarjajärjestelmä muuttui vuosien saatossa useaan otteeseen. Suomensarjaa pelattiin alueellisissa lohkoissa, joiden parhaat joukkueet karsivat pääsystä mestaruussarjaan. Lohkojen määrä vaihteli kahden ja kuuden välillä.


title: Suomensarja (jalkapallo)

text: Suomen sarja


title: Suomensarja (jalkapallo)

text:
1930-1935 B-mestarit
1936-1939 Itä-Länsi -sarja - 2. korkein sarjataso
1940-1941 B-sarja - 2. korkein sarjataso
1943-1969 Suomensarja - 2. korkein sarjataso


title: Vince Grella

text: Vincenzo "Vince" Grella (s. 5. lokakuuta 1979 Melbourne) on australialainen jalkapalloilija, pelipaikaltaan puolustava keskikenttäpelaaja. Hän edusti muun muassa useita italialaisseuroja sekä Englannin Valioliigassa pelannutta Blackburn Roversia.


title: Vince Grella

text: Grella aloitti uransa Australian NSL-liigassa. Hän on maajoukkuetoveri Mark Brescianon hyvä ystävä ja he ovatkin pelanneet yhdessä lukuisissa seuroissa, kuten AIS:issa, Carltonissa ja Parmassa. Grella teki Serie A -debyyttinsä Empolissa ottelussa Juventusta vastaan. Grellan tehtävä oli pysäyttää Zinédine Zidane.


title: Vince Grella

text: Grella rakensi suosiotaan Italiassa pelatessaan Empolissa, saaden kunnioitusta italialaiselta medialta, valmentajilta ja pelaajilta. Grellan nimi liitettiin usein AC Milaniin vuonna 2003, mutta siirto tyrehtyi hänen tehdessä sopimuksen Parman kanssa vuotta myöhemmin. Parmassa joukkue joutui heti karsimaan paikasta korkeimmalla sarjatasolla, mutta säilyi Serie A:ssa.


title: Vince Grella

text: Grella nimettiin Parman kapteeniksi kaudeksi 2006–2007. Hän oli joukkueessa avainroolissa sen pitäen sarjapaikkansa. Kesäkuussa 2007 Grella teki kolmen vuoden sopimuksen Torinon kanssa. Torinossa pelatessaan Grella pelasi vakuuttavasti, vaikka oli osan ajan loukkaantuneena. Grellan maali Fiorentinaa vastaan oli ehdokas kuukauden maaliksi Serie A:ssa tammikuussa. Hän teki Italian vuosinaan vain kolme liigamaalia.


title: Vince Grella

text: Elokuussa 2008 Grella siirtyi Englannin Valioliigaan Blackburn Roversiin neljän vuoden sopimuksella. Häntä oltiin huhuiltu myös Fulhamiin. Grella debytoi Valioliigassa West Ham Unitedia vastaan. Pohjevamma piti Grellan sivussa noin kuukauden päästä. Hän palasi kotiottelussa Middlesbroughia vastaan ja hänet nimettiin ottelun parhaaksi pelaajaksi.


title: Vince Grella

text: Grella kuului Australian maajoukkueen vakionimiin. Hän edusti maata kesäolympialaisissa 2000 ja debytoi A-maajoukkueessa Englantia vastaan 2003. Hän vakuutti MM-kilpailuissa 2006 otteillaan ja oli ehdolla FIFA:n turnauksen tähdistökentälliseen. Grella nimettiin Australian joukkueeseen myös vuoden 2010 MM-kilpailuihin. Grellan vahvuuksina pidettiin hyvää taklauspeliä ja työntekoa.


title: Himanen

text: Himanen on suomalainen sukunimi:


title: Urho Örn

text: Urho Örn (s. 3. joulukuuta 1930) on aktiiviuransa päättänyt suomalainen jalkapalloilija.


title: Urho Örn

text: Maalivahtina pelannut Örn edusti urallaan Helsingin Palloseuraa 1949–1956 ja 1965, Kiffeniä 1960–1961, Töölön Vesaa 1962, Helsingin Jalkapalloklubia 1963–1964. Hän voitti HJK:ssa Suomen mestaruuden 1964 ja Kiffenissä pronssia 1960. Kaikkiaan Örn pelasi kuuden mestaruussarjakauden aikana 81 ottelua.


title: Urho Örn

text: Örn pelasi Suomen maajoukkueessa kolme A-maaottelua ja yhden B-maaottelun vuosina 1960–1964.


title: Oleg Tširkunov

text: Oleg Anatoljevitš Tširkunov (, 15. marraskuuta 1958 Kirovsk) on Permin aluepiirin kuvernööri.


title: Oleg Tširkunov

text: Oleg Tširkunov on valmistunut Permin polyteknisestä instituutista ja Permin valtionyliopiston juridisesta tiedekunnasta. Oppiarvoltaan hän on taloustieteen kandidaatti. Tširkunov on toiminut Permin alueen lainsäädäntökokouksen edustajana ja liikemiehenä. Vuodesta 2001 hän oli Permin alueen edustaja Venäjän parlamentin federaationeuvostossa. Huhtikuusta 2004 lähtien hän toimi Permin alueen virkaatekevänä kuvernöörinä. Permin aluepiirin kuvernööri hänestä tuli joulukuussa 2005.


title: Oleg Tširkunov

text: Tširkunov harrastaa lukemista. Hän on naimisissa ja hänellä on kaksi poikaa.


title: .bf

text: .bf on Burkina Fason Internet-maatunnus, jota ylläpitää DELGI ja rekisteröinnistä vastaa ONATEL. Tunnusta ei voi rekisteröidä lomakkeitse, vaan on lähetettävä Microsoft Word-pohjainen lomake täytettynä ilmoitettuun sähköpostiosoitteeseen. Tunnus otettiin käyttöön 1993. Rekisteröinnit tehdään suoraan toiselle tasolle lukuun ottamatta valtion käyttöön suunnattua .gov.bf-päätettä.


title: Kirjoitustulkki

text: Kirjoitustulkki on tulkki, joka kirjoittaa kaiken tilaisuudessa puhuttavan tietokoneella, ja teksti näkyy joko tietokoneen näytöllä (henkilökohtainen tulkkaus), valkokankaalla tai television näytöllä (yleistulkkaus).


title: Kirjoitustulkki

text: Tämä tulkkausmuoto on tarkoitettu erityisesti kuuroutuneille, mutta käy hyvin myös kuuroille ja vaikeasti huonokuuloisille henkilöille tulkkausmuodoksi.


title: Merja Laine

text: Merja Laine (o.s. Rytkönen, s. 6. helmikuuta 1955, Toulouse, Ranska) on entinen suomalainen jalkapalloilija.


title: Merja Laine

text: Laine pelasi Helsingin Jalkapalloklubissa, jossa hän voitti seitsemän Suomen mestaruutta vuosina 1972–1975 ja 1979–1981. Lisäksi hän voitti Naisten Suomen Cupin 1981. Suomen maajoukkueessa hän pelasi kuusi A-maaottelua vuosina 1976–1978.


title: Merja Laine

text: Merja Laineen isä on maajoukkuejalkapalloilija ja -valmentaja Aulis Rytkönen, joka valmensi myös HJK:n naisia 1973–1975.


title: .bg

text: .bg on Bulgarian Internet-maatunnus, jota ylläpitää Register.bg. Se on rekisteröitävissä ainoastaan Bulgarialaisille tai Bulgariaan sidoksissa oleville yrityksille ja yhteisöille. Tunnus otettiin käyttöön 1995. Hinta on tällä hetkellä 30€/vuosi, arvonlisävero mukaan luettuna 36€/vuosi. Aikaisemmin tunnus oli melko epäsuosittu, koska sen hinta oli suhteettoman korkea.


title: .bh

text: .bh on Bahrainin Internet-maatunnus, jota ylläpitää BATELCO. Tunnus on saatavilla ainoastaan Bahrainilaisille rekisteröidyille yrityksille, joilla on Bahrainilainen puhelintunnus, johon tunnus laskutetaan. Tunnuksella on kahdeksan toisen tason tunnusta, .com.bh, .info.bh, .cc.bh, .edu.bh, .biz.bh, .net.bh, .org.bh ja .gov.bh. Tunnus otettiin käyttöön 1994. Rekisteröinneistä vastaa INET.


title: .bi

text: .bi on Burundin Internet-maatunnus, jota ylläpitää "Burundi National Center of Information Technology". Tunnus otettiin käyttöön 1996. Tunnuksella ei ole juuri rekisteröintirajoituksia, mutta sen käyttö on vähäistä.


title: .bj

text: .bj on Beninin Internet-maatunnus, jota ylläpitää "Office of Stations and Telecommunications of Benin". Verkkotunnukset on jaettu useihin toisen tason tunnuksiin. Verkkotunnusten nimille on tiukahkot pituus- ja merkkirajoitukset – rajoitettu 255 merkkiin (toisella asteella 63), minimipituus 3 merkkiä, ja eräitä muita. Tunnus otettiin käyttöön 1996. Rekisteröinti edellyttää yhteyksiä Beniniin.


title: .bm

text: .bm on Bermudan Internet-maatunnus, joka on saatavilla ainoastaan Bermudassa rekisteröidyille yrityksille ja organisaatioille. Tunnuksen otettiin Bermudan korkeakoulussa käyttöön 1993. Rekisteröinnistä vastaa BermudaNIC ja tunnusta sponsoroi Bermudan hallitus.


title: Sarvivuori

text: Sarvivuori on enimmäkseen 1990-luvulla rakennettu omakotialue Jyväskylässä Keljonkankaan, Päijänteen itärannan, Kinkomaan ja Sääksjärven välissä. Sen kadut on nimetty tuulten mukaan. Ehkä tunnetuimmat sarvivuorelaiset ovat Timo Rautiainen ja Olli Määttä. Alue on nimetty samannimisen maakohoaman mukaan.


title: Flower (videopeli)

text: Flower on Thatgamecompanyn kehittämä ja Jenova Chenin suunnittelema videopeli, joka julkaistiin PlayStation 3 -konsolille vuonna 2009 Playstation Network -verkkopalvelussa. Bluepoint Gamesin kehittämät versiot PlayStation 4:lle ja PlayStation Vitalle julkaistiin marraskuussa 2013. Kyseessä on Thatgamecompanyn entisen hankkeen, "Flow'n" ”henkinen seuraaja”, jossa pelaaja kontrolloi tuulta ja ohjaa ilmassa leijuvia terälehtiä. "Flowerissa" ei ole konkreettisia vaatimuksia, mutta peli etenee kentällä esiintyviä kukkia koskettamalla ja niistä puhjenneita lehtirykelmiä johdattamalla. Kukkien laukaiseminen saattaa aiheuttaa myös sivuvaikutuksia pelimaailmassa, kuten kuolleiden peltoalueiden värjäystä tai paikallisten tuulimyllyjen aktivoimista. Peli ei sisällä lainkaan tekstitystä tai vuoropuhelua, joten kertomuksen kaari muodostuu pitkälti kuvallisen esityksen ja tunnetilojen välityksellä.


title: Flower (videopeli)

text: Sen sijaan että olisi pyritty haastavaan tai ”hauskaan pelattavuuteen”, "Flowerin" tavoitteena on herättää pelaajissa myönteisiä mielenliikutuksia. Ajatuksen takana oli Chen, jonka mielestä koko viihdeteollisuus pohjautuu tunteiden herättämiseen ja että videopeleissä niitä ei hyödynnetä tarpeeksi laajasti. "Flower" otettiin hyvin vastaan ja toimittajat kehuivat muun muassa sen musiikkia, ulkoasua sekä pelimekaniikkaa. "Flower" nimettiin Spike Video Game Awards -gaalassa vuoden 2009 ”parhaaksi itsenäiseksi peliksi” monien muiden palkintojen ohessa.


title: Flower (videopeli)

text: "Flower" on jaettu kuuteen päätasoon, joita täydentää lopputekstejä käsittelevä päätöskenttä. Tasot esitellään asuinhuoneiston ikkunalaudalla sijaitsevilla kukkaruukuilla, joista valitsemalla pääsee kyseisen kukan ”haaveisiin”. Pelissä säädellään tuulen voimakkuutta ja ohjataan ilmassa leijuvaa sekä alati kasvavaa terälehtirykelmää. Lehtien kallistaminen ja nyökkääminen tapahtuu Playstation 3:n ohjainta liikuttamalla, kun taas tuulen voimistamiseen riittää minkä tahansa näppäimen painaminen. Terälehtien nopeuteen vaikuttaa suurenevasti myös niiden määrä. Kamera seuraa pääosin lehtiä, mutta toisinaan se kohdentuu uusien tehtävien tai pelaajan toimista koituneiden seurauksien esittelemiseen.


title: Flower (videopeli)

text: Jokaisessa tasossa esiintyy useampia kukkaryhmittymiä tai -rivejä, joita lähestymällä saa niiden terälehdet seuraamaan pelaajaa. Tietyt kukat saavat aikaan myös ympäristön muutoksia, jotka voivat vaihdella esimerkiksi uusien alueiden avautumisella, kuolleiden ruohokenttien vihertymisellä tai tuulimyllyjen käynnistymisellä. Vaikutukset lisäävät myös uusia kukkia pelialueelle. Musiikki määräytyy dynaamisesti ympäristön tapahtumien mukaan ja kukkien puhkeaminen saa aikaan erilaisia sointuja. Pelaaja ei voi varsinaisesti hävitä tai menettää saavutuksiaan, sillä "Flowerissa" ei ole vihollisia, terveyspisteitä tai aikarajoitteita. Yksinpelin läpäiseminen kestää arviolta noin tunnin.


title: Flower (videopeli)

text: Vaikka peli ei sisällä lainkaan puhetta tai tekstitystä, kentät noudattavat tarinankerronnallista kaarta. Pelaajan aloitussijainti on joka tason suhteen lähellä viime kentän loppua ja pelin yhtenäinen kulkureitti johtaa etäiseen kaupunkiin. Ensimmäiset tasot keskittyvät elämän ja värien palauttamiseen kuolleelle maaperälle, jonka jälkeen aktivoidaan tuulimyllyjen sarjoja. Ennen varsinaiseen kaupunkiin saapumista liikutaan vielä öisillä pelloilla ja valaistaan pimeitä alueita. Kaupungissa on uhkaavia, metallisia rakennelmia ja haaleita rakennuksia. Pelaajan viimeisenä tehtävänä on muuntaa se kirkkaaksi ja onnelliseksi paikaksi.


title: Flower (videopeli)

text: Pelin edetessä kenttävalikko – eli ikkunasta nähtävä kaupunkimaisema – muuttuu vähitellen eloisammaksi ja värikkäämmäksi. Jos pelaaja löytää jokaisesta kentästä kolme salaista kukkaa, kaupunkimaisema korvautuu kirkkaalla pellolla ja vuoristotaustalla. Myös musiikkityyli monipuolistuu loppua kohden. Viimeinen ja lopputekstejä käsittelevä taso pelataan pääkenttien tyylisessä ympäristössä, mutta pelintekijöiden nimet ilmestyvät poikkeavasti kukkien yläpuolelle. "Flower" sisältää myös Playstation Network -trophyja, joista suurin osa keskittyy rentoutumiseen ja maisemien ihailuun.


title: Flower (videopeli)

text: "Flowerin" henkisenä edeltäjänä toimi vuoden 2006 "Flow"-niminen Flash-peli, jonka Jenova Chen ja Nicholas Clark kehittivät Etelä-Kalifornian yliopistoaikoinaan. "Flower" oli samalla Chenin ja Kellee Santiagon perustaman Thatgamecompanyn ensimmäinen peli koulun ulkopuolella. Hankkeesta tiedotettiin Tokyo Game Show’ssa 24. syyskuuta 2007 ja se julkaistiin Playstation Network -verkkopalvelussa 12. helmikuuta 2009. Pelin kehitykseen osallistui samanaikaisesti 7–10 työntekijän suuruinen henkilöstö, jota johti taiteellisena johtajana toiminut Chen. Kehitystyö kesti noin kaksi vuotta, mutta ajasta käytettiin noin kolme neljäsosaa prototyyppien suunnitteluun. Kun lopulliset päätökset pelin rakenteesta saatiin tehtyä, "Flower" tuotettiin vain kuudessa kuukaudessa.


title: Flower (videopeli)

text: Playstation 3:n valitseminen alustaksi tapahtui sekä suhteiden välityksellä että teknisistä ratkaisuista johtuen. Pelin tuottajan, Kellee Santiagon mukaan olisi ollut mahdotonta tehdä "Flower" yhtä näyttävänä jollekin toiselle järjestelmälle. Tällä hän viittasi Cell-suorittimen laskentatehoon, jota tarvittiin ruohonkorsien yksityiskohtaiseen mallintamiseen. Pelissä voi esiintyä samanaikaisesti 200 000 ruohonkortta, jotka taipuvat itsenäisesti tuulen mukaan. Toinen syy PlayStation 3:n ja sen verkkopalvelun hyödyntämiseen oli Thatgamecompanyn ja Sonyn läheiset välit. Yhtiö on solminut kolmea PSN-peliä koskevan yhteistyösopimuksen SCE Santa Monica Studiosin kanssa, joista "Flower" on toinen.


title: Flower (videopeli)

text: Taiteellisena johtajana toiminut Chen kuvaili "Floweria" ”vuorovaikutteiseksi runoksi, joka tutkii kaupungin ja luonnon välistä jännitettä”. Hän päätti luontoteemasta jo varhain, ja kertoi tavoitteistaan: ”Minulla oli suunnitelma, että jokainen Playstation on kuin portti olohuoneessa. Ajattelin, että olisi hienoa kyetä sen kautta halaamaan luontoa”. Pelin tunnevetoisen keskipisteen luonut Chen koki, että viihdeteollisuuden päätarkoituksena on tunteiden herättäminen ja että videopeleissä niiden vaikutusaluetta hyödynnetään liian suppeasti. Kehittäessään "Flowerista" haluamaansa ”tunnepitoista kirjoa”, Chen näki kehitysprosessin enemmänkin taiteen kuin ”hauskan” pelin luomisena. Hän tiivisti näkökulmansa sanomaan, että pelimekaniikka koostuu ainoastaan kukkiin osumisesta ja niiden laukaisemista tapahtumista. Ryhmä jätti tarkoituksellisesti pois kaikki syvemmät tavoitteet, koska ne lisäävät ”haastetta”, joka on toisaalta hauskaa, muttei rentouttavaa.


title: Flower (videopeli)

text: Sisällön luominen aloitettiin poikkeuksellisesti musiikin säveltämisellä. Vincent Diamanten näytekappaleet toimivat eräänlaisena kehityksen mallina, joilla haettiin innoitusta "Flowerin" olemukseen. Santiagon mielestä kyseinen taktiikka ”auttaa kaikkia pääsemään samalle viivalle... mallikappaleiden herättämät tunteet pitävät työn johdonmukaisena”. He loivat lukuisia eri prototyyppejä, jotka sisälsivät kukkien ja ihmisten tietoisuuden ympärille pohjautuneita perusmalleja. Tekijät tulivat siihen tulokseen, että ilmassa leijuviin lehtiin keskittyneet prototyypit herättivät parhaiten haluttuja tunteita. Suunnittelun päätavoite oli pelaajan pitäminen rauhallisessa mielentilassa, ja pelistä karsittiin kaikki vähänkin turhauttavat osat. Näihin kuuluivat esimerkiksi uusia kenttiä avaavat pisterajat, jotka muuttaisivat pelaajan henkisesti virittyneeksi. Tiimi halusi, että ympäristössä voisi liikkua vapaasti eivätkä siksi lisänneet ylimääräisiä esteitä. Myöhemmin he kuitenkin huomasivat, että ilman lievää opastamista – kuten kameran keskittämistä uusiin alueisiin – pelaajat saattaisivat hämmentyä ja turhautua. Chen kuvaili prosessia seuraavasti: ”Melkein kuin olisimme halunneet heittää perinteisen pelisuunnittelun roskiin, mutta päädyimmekin poimimaan hylätyt palaset ja kokoamaan ne takaisin. Tiesimme, että niitä tarvitaan hyvin opastetun kokemuksen tarjoamiseen”.


title: Flower (videopeli)

text: "Flowerin" musiikin on luonut Vincent Diamante, joka on videopelisäveltäjä ja interaktiivisen median professori Etelä-Kalifornian yliopistossa. Hän teki musiikin myös Chenin ensimmäiseen peliin, "Cloudiin", kun he kävivät samaa yliopistoa. Diamante ei pelkästään säveltänyt musiikkia, vaan yhdensi sen kehitystiimin avulla peliin. Tämä tapahtui kukkien sijaintia ja niiden ohittaessa kuuluvia sointuja säätämällä. Hän yhdisti pelattavuuden ja musiikin siten, että sävelmä vaihtuu ympäristön tapahtumien mukaan. Diamante käytti musiikkiaan kehitystiimin innoittamiseen ja pääsi tätä kautta soveltamaan omia ajatuksiaan pelille.


title: Flower (videopeli)

text: Musiikin tyyli valittiin jokaiselle kentälle vastaamaan sen ympäristöä ja tarinallista sijoitusta. Musiikki on sävelletty useilla akustisilla soittimilla, joiden nousut ja laskut korreloivat pelaajan toimien kanssa; esimerkiksi lennätettävien terälehtien määrä ja musiikin monipuoleisuus ovat suoraan verrannollisia. Käytettyjä soittimia olivat muun muassa piano, klassinen kitara sekä fagotin kaltaiset puupuhaltimet. Instrumentaalikappaleet pyrittiin saada kuulostamaan hyvältä myös yksinään, vaikka niitä käytettiin muutamien kenttien suhteen suurissa orkestroiduissa ryhmissä. Sony julkaisi pelin soundtrackin 8. huhtikuuta 2010 Playstation Networkiin ostettavaksi. "Flower: Original Soundtrack" -niminen albumi kattaa kahdeksan kappaletta ja kestää kokonaisuudessaan yhden tunnin, neljä minuuttia ja 37 sekuntia.


title: Flower (videopeli)

text: "Flower" otettiin maailmanlaajuisesti hyvin vastaan. Viihdeteollisuuden tuotteiden arvosteluja kuvastava Metacritic-sivusto on kerännyt pelistä tehtyjä arvosteluja 57 kappaletta, joiden pistekeskiarvo on sivustolla 87%. "Flower" menestyi myös kaupallisesti, sillä se piti hallussaan Playstation Networkin myydyimpien pelien kärkisijaa kahtena ensimmäisenä kuukautenaan. The Gamecola nimesi sen kaikkien aikojen 45:nneksi parhaaksi videopeliksi vuoden 2010 Top 50 -listassaan. Sivuston arvostelija Elizabeth Medina-Gray ylisti pelin kaikkia osa-alueita ja piti sitä ”lähes täydellisenä” teoksena.


title: Flower (videopeli)

text: 1UP.comin Alice Liand kehui pelin vapautta, joka ”saa sen tuntumaan yhtä rentouttavalta kuin koskettava tuulenhenkäys”. Hän sanoi, ettei ”hauskuus” kuvasta täydellisesti pelin luonnetta, mutta sen musiikki, kuvat ja mekaniikka vetävät pelaajan vastustamattoman tunteikkaaseen kokemukseen. Hän myös tunsi, että sillä on lyhyydestään huolimatta paljon uudelleenpeluuarvoa. IGN:n arvostelija Ryan Clements oli samaa mieltä Liangin kanssa ja myönsi ettei ole vuosiin kokenut yhtä nautittavaa ja tunteikasta peliä. Clements kuitenkin huomautti, ettei peli välttämättä vetoa kaikkiin, mutta se on silti ”jotain hyvin ainutlaatuista ja voimakasta”. PALGN:n Michael Kontoudis kutsui "Floweria" ”kerta kaikkiaan ainutlaatuiseksi, rohkeaksi ja meneväksi peliksi, joka huokuu omaperäisyyttä ja määrätietoisuutta”. Hänen mielestään "Flower" on kuitenkin lähempänä taideteosta kuin videopeliä, minkä takia se ei ehkä kiinnosta kovinkaan monia. Samankaltaisesti myös "The Pressin" toimittaja, Gerard Campbell kuvaili kokemustaan joksikin suuremmaksi kuin peliksi, kutsuen sitä ”täydelliseksi ehkäisyksi väkivaltaisia räiskintäpelejä kohtaan” ja kehuen sitä ”yhtenä tämän hetken tuoreimmista ja rentouttavimmista peleistä”.


title: Flower (videopeli)

text: Eurogamerin Tom Bramwell yhtyi muiden toimittajien kehuihin ja myönsi pelin ”ruohoanimaatioiden ja auringonvalon käytön olevan vailla vertaansa.” Myönteisestä palautteesta huolimatta hän pisteytti "Flowerin" muita arvostelijoita alhaisemmin, koska tunsi kymmenen dollarin hinnan olevan pelin kestoon nähden liian suuri. Kuitenkin "The Age" -sanomalehden Jason Hillin mukaan hinta on ”kohtuullinen” ja piti peliä yhtä ilahduttavana pituudestaan riippumatta. "GamePron" Terry Terrones ja GameTrailers peräsivät samoja asioita kuin muut arvostelijat; GameTrailers sanoi sen olleen ”ei niinkään peli kuin kokemus. "Floweria" ei välttämättä 'pelata'; sen kanssa ollaan vuorovaikutuksessa”. Terrones taas nosti esille musiikin, jota hän kehui esityksen parhaaksi osa-alueeksi. "The Daily Telegraphin" Tom Hoggins tunsi, että "Flower" voisi ”sytyttää uudelleen 'videopelit taiteena' -väittelyn” ja kehui samalla sen ”upeaa visuaalista suunnittelua”. Myönteinen vastaanotto yllätti kehittäjät, sillä he odottivat hajanaisempia reaktioita.


title: Flower (videopeli)

text: "Flower" keräsi interaktiivisen median järjestöiltä, videopelisivustoilta sekä aikakauslehdiltä yhteensä 15 eri palkintoa. Se nimettiin Spike Video Game Awardsissa vuoden 2009 ”parhaaksi itsenäiseksi peliksi” ja "Playboy" palkitsi sen samankaltaisella tittelillä ”paras indie-peli”. Se oli myös ehdolla lukuisiin eri palkintoihin, jotka käsittelivät innovatiivisuutta ja musiikkisuunnittelua British Academy Film Awards- ja Interactive Achievement Awards -gaaloissa. Niissä "Flower" voitti BAFTAn ”taiteellisen saavutuksen” sekä AIAS:n ”vuoden kasuaalipelin” palkinnot. Sen ensiesiintyminen vuoden 2008 E3-messuilla johti myös useaan palkintoon, kuten 1UP.comin ”paras ladattava E3-peli”, UGOn ”paras alkuperäinen peli” ja IGN:n ”erityissaavutus innovaatiosta”. G4-televisiokanava valitsi Diamanten säveltämän soundtrackin vuoden parhaaksi.


title: Último Dragón

text: Yoshihiro Asai (; s. 12. joulukuuta 1966 Nagoya, Aichi) eli Último Dragón (ウルティモ ドラゴン) on japanilainen showpainija ja näyttelijä. Hänen pituutensa on 1,68 m ja painonsa 83 kg.


title: Äpyli ja Utu ptrui tänne prutui

text: Äpyli ja Utu ptrui tänne prutui oli vuosina 1979–1981 vaikuttanut yhtye Kesälahdelta Pohjois-Karjalasta. Yhtyeen nimi on kutsuhuuto, jolla Äpyli- ja Utu-nimisiä lehmiä kutsutaan laitumelta yöksi kotiin. Tyyliltään yhtyeen musiikki edusti uutta aaltoa ja punkia.


title: Kuhmalahden vaakuna

text: Kuhmalahden vaakuna oli Kuhmalahden kunnan tunnus. Aiheen kumokärki viittaa paikkakunnan nimessäkin esiintyvään lahteen, kun taas liekki kuvastaa korvenraivausta, jolla esi-isät muokkasivat metsää viljelysmaaksi.


title: Kuhmalahden vaakuna

text: Vaakunan selitys on ”punaisessa kentässä hopeinen kumokärki, jossa punainen liekki”. Vaakunan on suunnitellut Gustaf von Numers, ja Kuhmalahden kunnanvaltuusto hyväksyi sen kokouksessaan 21. huhtikuuta 1961. Sisäasiainministeriö vahvisti vaakunan käyttöön 26. kesäkuuta samana vuonna.


title: Kuhmalahden vaakuna

text: Vaakuna jäi epäviralliseksi kotiseutuvaakunaksi 2011, kun Kuhmalahden kunta liitettiin osaksi Kangasalaa.


title: Mary Parker Follett

text: Mary Parker Follett (3. syyskuuta 1868 – 18. joulukuuta 1933) oli yhdysvaltalainen sosiaalityöntekijä, liikkeenjohdon konsultti ja edelläkävijä organisaation ja organisaatiokäyttäytymisen tutkijana.


title: Mary Parker Follett

text: Hän kirjoitti useita myös useita kirjoja ja lukuisia esseitä, artikkeleita ja puheenvuoroja demokratiasta, ihmissuhteista, poliittisesta filosofiasta, psykologiasta, organisaatiokäyttäytymisestä ja konfliktien ratkaisemisesta. Follett täydensi Max Weberin ajatuksia vallasta. Follett täydensi Weberin auktoriteettilistaa asiantuntijan vallalla, määritteli 1920-luvulla valtion tahtoon ja käskyyn perustuvaksi vuorovaikutussuhteeksi. Hän jakoi vallan myös määrävään (engl. power-over) ja yhteiseen (power-with) valtaan. Edellinen on jaettu esimerkiksi pakkovaltaan, palkitsevaan valtaan, asemavaltaan, asiantuntijavaltaan ja henkilökohtaiseen valtaan. Jälkimmäisessä ihmiset innostavat toisiaan yhteisten intressien ja vastuiden kannustamina. Tämän puolen korostaminen teki Follettin organisaatioteoriasta nk. ihmisuhteiden koulukunnan ennakoijan. Hänen ajatuksiaan on käytetty ihmisten ja yhteisöjen johtamisen perusteina.


title: Mary Parker Follett

text: Hän oli syntynyt Massachusettsissa ja vietti suuren osan elämästään siellä. Vuonna 1898 hän valmistui Radcliffe Collegesta, mutta ei saanut tohtorin arvoa, koska oli nainen.


title: Brian Tutt

text: Brian Carter Tutt (s. 9. kesäkuuta 1962 Swalwell, Alberta, Kanada) on kanadalainen entinen jääkiekkopuolustaja ja olympiamitalisti. Tutt pelasi fyysistä peliä ja oli hieman jäähyherkkä.


title: Brian Tutt

text: Philadelphia Flyers varasi Tuttin numerolla 126 kesällä ennen kuin hän pelasi edes tulokaskauttaan WHL:ssä. Tutt pelasi ennen varaustaan lähinnä Albertan paikallisessa juniorisarjassa AJHL:ssä. Tulokaskaudella 1980–1981 WHL:ssä Tutt oli joukkueensa Calgary Wranglersin tehokkain puolustaja tehoin 10+41=51. Hän lähti pelaamaan miesten pelejä kaudella 1982–1983. Tutt pelasi kauteen 1987–1988 saakka vain IHL:n ja AHL:n välillä useissa eri seuroissa. Hän voitti heti ensimmäisellä IHL-kaudellaan 1982–1983 Turner Cupin Toledo Goaldiggersin riveissä. Vuosina 1984 ja 1985 Tutt valittiin IHL:n toiseen tähdistökentälliseen. Hän oli kaudella 1984–1985 joukkueensa Kalamazoo Wingsin tehokkain puolustaja tehoilla 8+45=53. Kausina 1986–1987 ja 1987–1988 Tutt pelasi enimmäkseen AHL:ssä. Hän siirtyi kesken kauden 1987–1988 Itävallan liigassa pelanneen EHC Lustenaun riveihin.


title: Brian Tutt

text: Kaudella 1988–1989 Tutt pelasi kuusi ottelua AHL-joukkue Baltimore Banditsissa, mutta hänen kautensa kului lähinnä Kanadan maajoukkueessa. Kesällä 1989 Tutt teki vapaana agenttina sopimuksen Washington Capitalsin kanssa. Hän pelasi kauden lähinnä Banditsin riveissä, mutta pelasi myös uransa seitsemän NHL-ottelua tehoin 1+0=1. Tutt pelasi vuodet 1990–1992 Norjassa ja Furusetin riveissä. Hänet valittiin vuonna 1991 GET-liigan tähdistökentälliseen.


title: Brian Tutt

text: Tutt siirtyi kaudeksi 1992–93 Suomeen ja SM-liigajoukkue Ilvekseen. Hän tuli kauden aikana tunnetuksi rikkoessaan SM-liigan yhden kauden jäähyennätyksen 148 minuutillaan. Aikaisemman jäähyennätyksen teki KalPan Brent Sapergia 117 minuutillaan kaudella 1986–1987. Tuttin ennätys oli voimassa seuraavat neljä kautta, kunnes sen rikkoi HIFK:n Jarkko Ruutu kaudella 1996–1997. Ruutu keräsi 155 jäähyminuuttia. Tutt oli kaudella 1992–1993 myös Ilveksen tehokkain puolustaja 23 pisteellään yhdessä Hannu Henrikssonin kanssa. Hän kävi pelaamassa kauden 1993–1994 Elitserien-joukkue Färjestads BK:ssa ja palasi kaudeksi 1994–95 Ilvekseen. Hän pelasi kuitenkin vain 25 ottelua, kun iso osa kaudesta kului Kanadan maajoukkueessa. Tutt siirtyi seuraavaksi kaudeksi sarjatasoa alemmas Savonlinnan Pallokerhon riveihin. Hän oli kaudella 1995–1996 I-divisioonan jäähypörssin kolmas yhdessä joukkuetoverinsa Gennadi Kurdinin kanssa. Molemmat keräsivät 131 jäähyminuuttia.


title: Brian Tutt

text: Kaudeksi 1996–1997 Tutt siirtyi Saksan DEL-liigan Schwenninger Wild Wingsiin. Kausi 1997–1998 kului Hannover Scorpionsissa, kausi 1998–1999 alkoi Adler Mannheimissä, mutta Tutt palasi kesken kauden takaisin Hannoveriin, jossa hän voitti keväällä 1999 mestaruuden. Tutt lopetti pelaajauransa kevääseen 2000.


title: Brian Tutt

text: Tutt valmensi vuonna 2001 CHL-joukkue Huntsville Tornadoa.


title: Brian Tutt

text:
Tutt oli voittamassa olympiahopeaa Albertvillestä vuonna 1992. Hän edusti Kanadaa myös MM-kilpailuissa vuosina 1992 ja 1995. Tutt oli vuoden 1995 pronssijoukkueen kapteeni.
Tuttin poika Brennan pelaa hyökkääjänä WHL-joukkue Seattle Thunderbirdsissä.


title: James Mayn lelutarinat

text: James Mayn lelutarinat on James Mayn tekemä ohjelma, jossa hän haluaa todistaa, että kunnon ”vanhanajan” lelut ovat paljon parempia kuin esimerkiksi videopelit.


title: Tartuffe

text: Tartuffe () on viisinäytöksinen komedia, jonka on kirjoittanut ranskalainen kirjailija Molière vuonna 1664.


title: Tartuffe

text: Komedia kertoo tekopyhyydestä. Sen nimihenkilö on kiihkeältä uskovaiselta vaikuttava Tartuffe, joka hyödyntää häikäilemättömästi rikkaan herra Orgonin vieraanvaraisuutta. Orgonin uhrautuessa Tartuffen hyväksi Orgonin lähipiiri joutuu kärsimään, ja alkaa ensimmäisenä huomata Tartuffen tekopyhyyden.


title: Tartuffe

text: Tartuffesta on tehty elokuvasovitukset vuosina 1925 ja 1984. Vuoden 1925 version ohjasi saksalainen Friedrich Wilhelm Murnau ja tuotti Ufa - Universum Film AG. Vuoden 1985 ranskalaisen version ohjasi Gérard Depardieu.


title: Josh Billings

text: Josh Billings (20. huhtikuuta 1818 – 14. lokakuuta 1885), oikealta nimeltään Henry Wheeler Shaw, oli 1800-luvun loppupuolen toiseksi tunnetuin yhdysvaltalainen huumorikirjailija ja esitelmöijä (tunnetuin Mark Twain). Hän syntyi Lanesboroughissa Massachusettsissa ja työskenteli maanviljelijänä, kivihiilikaivostyöntekijänä, tutkimusmatkailijana ja huutokaupassa ennen kuin ryhtyi journalistiksi ja kirjailijaksi Poughkeepsiessä New Yorkissa vuonna 1858. Hän kirjoitti omaperäistä huumoria slangiksi poiketen oikeinkirjoituksesta.


title: Nils Winter

text: Nils Winter (s. 27. maaliskuuta 1977) on saksalainen pituushyppääjä.


title: Nils Winter

text: Hän karsiutui Pariisin MM-kilpailuissa 2003 sekä vuoden 2004 Budapestin sisäratojen MM-kilpailuissa ja Ateenan olympialaisissa. Vuonna 2005 hän oli Madridin sisäratojen EM-kilpailuissa seitsemäs ja Helsingin MM-kilpailuissa 12:s. Hän sijoittui seitsemänneksi myös Birminghamin sisäratojen EM-kilpailuissa 2007. Vuonna 2009 hän voitti hopeaa Torinon sisäratojen EM-kilpailuissa, mutta karsiutui Berliinin MM-kilpailuissa. Hän karsiutui myös Pariisin sisäratojen EM-kilpailuissa 2011.


title: Nils Winter

text: Hänen ulkorataennätyksensä on 821 cm, jonka hän hyppäsi Bad Langensalzassa 11. kesäkuuta 2005. Sisäradoilla hän on hypännyt 822 cm Torinossa 8. maaliskuuta 2009 voittaessaan hopeaa sisäratojen EM-kilpailuissa.


title: Zamora (Espanja)

text:
Zamora on kaupunki Luoteis-Espanjassa samannimisessä maakunnassa
Kastilia ja Leónin itsehallintoalueella. Kaupungin asukasluku on noin 64 000 ja pinta-ala 149,28 neliökilometriä.


title: Zamora (Espanja)

text:
Zamora sijaitsee Duero-joen rannalla. Kaupungin keskiaikaisessa keskustassa on lukuisia romaanista tyylisuuntaa edustavia rakennuksia, kuten Iglesia de San Ildefonso, Iglesia de San Cipriano ja Iglesia de Santa María Magdalena.
Kaupunginmuurin kolme porttia, Puerta de Doña Urraca, Puerta del Obispo ja Portillo de la Traición, ovat huomattavia.


title: Sinfonia nro 3 (Madetoja)

text: Leevi Madetoja sävelsi kolmannen sinfoniansa (op. 55) vuosina 1925–1926. Neliosainen teos kestää esitettynä puolisen tuntia. Madetoja ryhtyi sävellystyöhön Ranskassa. Hänen ranskalaiseen kulttuuriin kohdistamansa ihailun on katsottu toimineen teoksen henkisenä taustana. Siihen kuitenkin kuuluu myös suomalaisittain kaihoisa Adagio-osa. Rytmiikka on Madetojan viimeiseksi jääneessä sinfoniassa erityisen rikasta sen kolmannessa ja neljännessä osassa; paikoin säveltäjä on hyödyntänyt polyrytmiikkaa, kun tasa- ja kolmijakoista musiikkia kuullaan päällekkäin sävellettynä.


title: Christian Reif

text: Christian Reif (s. 24. lokakuuta 1984 Speyer) on saksalainen pituushyppääjä.


title: Christian Reif

text: Hän karsiutui Birminghamin sisäratojen EM-kilpailuissa 2007. Samana vuonna hän oli Osakan MM-kilpailuissa yhdeksäs. Vuonna 2010 hän sijoittui Dohan sisäratojen MM-kilpailuissa viidenneksi.


title: Christian Reif

text: Barcelonassa 2010 hän voitti Euroopan-mestaruuden ennätyksellään ja kisaennätyksellä 847 cm. Hän paransi ennätystään 20 cm. Daegun MM-kilpailuissa 2011 hän oli seitsemäs tuloksella 819 cm. Hän karsiutui loppukilpailusta Lontoon olympialaisissa 2012. Hän sai pronssia Göteborgin EM-hallikilpailuissa 2013 tuloksella 807. Karsintakilpailussa hän oli hypännyt sisärataennätyksensä 815 cm. Moskovan MM-kilpailuissa hän sijoittui kuudenneksi tuloksella 822.


title: Nasica

text: Nasica voi viitata seuraaviin asioihin:


title: FC Crotone

text: Football Club Crotone on italialainen jalkapalloseura, joka perustettiin vuonna 1923. Sen kotistadion on Stadio Ezio Scida, joka sijaitsee Crotonessa.


title: FC Crotone

text: Joukkue aloitti toimintansa nimellä Milone Crotone, jolloin se pelasi Prima Divisionaa aina toiseen maailmansotaan asti, joka vastaa nykyistä Serie C:tä. Seura nousi ensi kertaa Serie A:han keväällä 2016 ja pelasi siellä kaksi kautta.


title: .bn

text: .bn on Brunein Internet-maatunnus, jota ylläpitää TelBru ("Telecom Brunei Berhad"), aikaisemmin "Jabatan Telekom Brunei". Tunnuksella on toisen tason tunnukset .com.bn, .edu.bn, .gov.bn, .net.bn ja .org.bn. Tunnus otettiin käyttöön 1994. Se on rajoitettu Bruneissa rekisteröidyille yrityksille ja organisaatioille.


title: Palencia

text: Palencia on samannimisen maakunnan pääkaupunki Pohjois-Espanjassa Kastilia ja Leónin itsehallintoalueella. Palencian asukasluku on 79 595 (2015).


title: .bo

text: .bo on Bolivian Internet-maatunnus, jota ylläpitää "ADSIB". Tunnukselle ei ole rekisteröintirajoituksia. Tunnukset rekisteröidään toiselle tai kolmannelle tasolle, maksu syyskuusta 2008 alkaen 200$/vuosi ja 40$/vuosi. Tunnus otettiin käyttöön 1991. Rekisteröinnistä vastaa "NIC Bolivia" ja tunnusta sponsoroi "BolNet".


title: AS Biellese

text: Associazione Sportiva Biellese on italialainen jalkapalloseura, joka perustettiin vuonna 1902. Se pelaa kaudella 2010-2011 Serie D:ssä. Joukkueen kotistadion on Stadio "Vittorio Pozzo" di Biella, joka sijaitsee Biellassa.


title: AS Biellese

text: AS Biellese pelasi parhaimmillaan Serie A:ssa kaudella 1928-1929. Serie B:ssä se pelasi viimeksi kaudella 1946-1947.


title: .br

text: .br on Brasilian Internet-maatunnus. Sitä ylläpiti aiemmin "Brazilian Internet Steering Committee" ("Comitê Gestor da Internet no Brasil") ja vuodesta 2005 "Brazilian Network Information Center" ("Núcleo de Informação e Coordenação do Ponto br"). Rekisteröinti edellyttää kontaktia Brasiliaan. Verkkotunnuksissa voi käyttää portugalin kielen merkkejä. Tunnuksella on lukuisia toisen tason tunnuksia ja niiden käyttöön on tiukat säädökset. .br-tunnus otettiin käyttöön 1989.


title: .bs

text: .bs on Bahaman Internet-maatunnus, jota ylläpitää Bahaman korkeakoulu. Toisen tason tunnuksia on viisi. Tunnus otettiin käyttöön 1991. Rajoituksia ei ole lukuun ottamatta eräitä toisen tason tunnuksia, kuten .gov.bs. Rekisteröinnistä vastaa "BSNIC".


title: Muhsin Al-Ramli

text: Muhsin Al-Ramli (s. 1967) on irakilaissyntyinen kirjailija, runoilija, kääntäjä ja filosofian tohtori. Hän on julkaissut novelleja, romaaneja, runoja ja näytelmiä arabiaksi, espanjaksi ja englanniksi. Al-Ramli on asunut Espanjassa vuodesta 1995 ja suorittanut tohtorin tutkinnon filosofiassa, kirjallisuudessa ja espanjalaisessa filologiassa Madridin yliopistossa 2003. Väitöskirjan aiheena oli ”Islamilaisen kulttuurin jäljet Don Quijotessa”. Hän on kääntänyt useita espanjalaisia klassikoita arabiaksi. Hän työskentelee "Alwah"-kulttuurijulkaisun parissa sekä opettajana Saint Louisin yliopistossa Madridissa.


title: .bt

text: .bt on Bhutanin Internet-maatunnus, jota ylläpitää "Bhutan Ministry of Communications". Rekisteröinnistä vastaa "Bhutan Telecom". Tunnus otettiin käyttöön 1997. Se ei ole kovin laajalti käytetty.


title: Suokissa

text: Suokissa voi tarkoittaa seuraavia asioita:


title: .bw

text: .bw on Botswanan Internet-maatunnus, jota ylläpitää Botswanan yliopisto. Tunnusta ei voi rekisteröidä internetitse, vaan paperimuotoisella hakemuksella. Virallista rekisteriä tunnuksella ei ole. Suurin osa rekisteröinneistä on tehty kolmannelle tasolle. Tunnus otettiin käyttöön 1993.


title: .by

text: .by on Valko-Venäjän Internet-maatunnus, jota ylläpitää Valko-Venäjän tasavallan presidentin tietoturvakeskus (Государственный центр безопасности информации при Президенте Республики Беларусь). Lyhenne BY tarkoittaa Belarus, Byelorussia, mitä käytettiin Neuvostoliiton aikana. Tunnus otettiin käyttöön 1994. Vähintään toisen asteen tunnukset on tiukasti rajattu Valko-Venäjälle.


title: Canon Rock

text: Canon Rock on taiwanilaisen muusikon Jerry Changin (JerryC) kahdessa viikossa tekemä neoklassinen metalli sovitus Johann Pachelbelin Canon in D Major sävellyksestä. Kappale on saanut huomattavaa julkisuutta Internetissä siitä tehtyjen lukuisten cover-versioiden vuoksi. Alkuperäinen versio julkaistiin videona Google Videosissa.


title: Canon Rock

text: Canon Rockista on tehty alkuperäisen sovituksen lisäksi useita cover-versioita, joista tunnetuimpia ovat videopalvelu YouTuben käyttäjien MattRachin ja guitar90:n (Lim Jeong-Hyun, alias Funtwo) kanaville ladatut versiot. Julkaisunsa jälkeen Canon Rockista tuli varsinainen ilmiö YouTubessa, jonne siitä on julkaistu lukematon määrä videoita.


title: Canon Rock

text: Video Funtwon versiosta on kerännyt YouTubessa jo yli 80 miljoonaa katsojaa ollen näin yksi YouTuben katsotuimmista videoista.


title: Esposizione Universale di Roma

text: Esposizione Universale di Roma (EUR, alkuperäiseltä nimeltään E42) on suuri rakennusten keskittymä Rooman esikaupunkialueella, joka on myös merkittävä liike-elämän keskus. Rakennustyöt aloitti vuonna 1935 Italian fasistijohtaja Benito Mussolini, jolla oli tarkoitus juhlistaa kaksikymmentävuotiasta fasismia vuonna 1942, suunnitellun mutta sittemmin sodan vuoksi peruuntuneen maailmannäyttelyn yhteydessä. Alkuperäisten suunnitelmien mukaan E42 olisi yhdistänyt Rooman kaupungin lounaasta suoraan meren rantaan Lidon kaupunkiin. Suunniteltu laajennus ei toteutunut toisen maailmansodan syttymisen vuoksi


title: Esposizione Universale di Roma

text: EUR tarjoaa laaja-alaisen näkymän siitä, miltä Italia näyttäisi, mikäli fasistihallitus ei olisi kaatunut. Kaikista edustavin fasismin aikaisesta suunnitelmista on Palazzo della Civiltà Italiana (1938–1943), josta muodostui koko hankkeen tunnus, joka on tunnettu siitä lähtien nimellä "Colosseo Quadrato" (”neliö-Colosseum”).


title: Esposizione Universale di Roma

text: Toisen maailmansodan jälkeen Rooman kaupunginisät ymmärsivät, että heillä oli jo valmiina Rooman historiallisen keskustan ulkopuolella liike-elämän keskuksen perustat vuosikymmeniä ennen kuin muut pääkaupungit edes suunnittelivat sellaisia, kuten Lontoon Docklands tai La Defence Pariisissa.


title: Esposizione Universale di Roma

text: Keskeneräisiä fasismin aikaisia rakennuksia viimeisteltiin 1950- ja 1960-luvuilla valmiiksi, ja uusia rakennuksia rakennettiin nykytaiteen tyylisuunnan mukaisesti toimistoiksi sekä hallituksen ministeriöille, ja ne ympäröitiin laajoilla puutarhoilla ja puistoilla. Moni italialainen yhdistää EURin leveään elämään ja helppoon rahaan, mutta useat expatriaatit Pohjois-Amerikasta valitsevat paikan sen vuoksi, että se on lähellä historiallista keskustaa ja asuinrakennukset ovat uudempia ja infrastruktuuri paremmassa kunnossa. Lisäksi EUR on lähellä kansainvälistä lentokenttää ja sinne on helppo päästä autolla. Yhteyksiä parantavat entisestään Rooman metron C-linja sekä Rooman ja Lidon välinen rautatieyhteys.


title: Esposizione Universale di Roma

text: Muita nähtävyyksiä EURin alueella ovat Museum of Roman Civilization, Pigorini National Museum of Prehistory and Ethnography, vuoden 1960 kesäolympialaisten areena PalaEUR (nyt PalaLottomatica), suunnittelijoinaan Pier Luigi Nervi ja Marcello Piacentini sekä LunEur Luna Park (avoinna 1953 ja 2008 välisen ajan).


title: Eur (täsmennyssivu)

text: EUR voi viitata ainakin seuraaviin:


title: Ossi-Pekka Valta

text: Ossi-Pekka Valta (s. 22. marraskuuta 1991) on suomalainen uransa lopettanut mäkihyppääjä Marttilasta joka asuu nykyään Lahdessa. Hän edusti urallaan Marttilan Murtoa ja Lahden Hiihtoseuraa.


title: Ossi-Pekka Valta

text: Hänen pikkuveljensä Eeli-Pekka Valta on ikäistensä suomenmestari.


title: BTU

text: BTU (Btu) eli brittiläinen terminen yksikkö (British thermal unit) on perinteinen brittiläinen energian yksikkö, joka vastaa 1,055 06 kilojoulea. Määritelmän mukaan se vastaa energiamäärää, joka tarvitaan lämmittämään yhden fahrenheit-asteen verran pauna vettä. Se on käytössä edelleen sähkön- ja lämmöntuotannossa, sekä lämmitys- ja ilmastointilaitteissa. Sen käyttöä on korvattu SI-järjestelmän yksiköillä mutta niitä käytetään hyvin usein rinnakkain. Useimmiten yksikköä käytetään Kanadan ja Ison-Britannian markkinoille suunnatuissa laitteissa, jonka vuoksi esimerkiksi myös muualla myydyissä ilmastointilaitteissa mainitaan sen BTU-arvo. Esimerkiksi 9000 BTU/h kapasiteetti vastaa jatkuvaa 2,6 kW tehoa. Arvo kuvaa lämmönsiirtokapasiteettia, ei laitteen käydessään kuluttamaa energiaa.


title: Southernplayalisticadillacmuzik

text: Southernplayalisticadillacmuzik (Southern Playalistic Cadillac Muzik) on OutKast-yhtyeen debyyttialbumi, joka julkaistiin 26. huhtikuuta 1994. Albumi myi Yhdysvalloissa platinaa.


title: Southernplayalisticadillacmuzik

text: "Southernplayalisticadillacmuzik" nousi Billboard 200 -listalla parhaimmillaan 20. sijalle Player's Ball -hitin avustuksella. Albumin gangsta-tyyliset sanoitukset eivät juurikaan enää toistuneet yhtyeen tulevissa albumeissa. Big Boi äänitti albumia varten kappaleen "West Savannah", joka päätyi kuitenkin vuoden 1998 Aquemini-albumille.


title: Southernplayalisticadillacmuzik

text: Albumilta julkaistiin kolme singleä: "Player's Ball", "Southernplayalisticadillacmuzik" ja "Git Up, Git Out".


title: Yhtenäiskulttuuri

text: Yhtenäiskulttuuri tarkoittaa kulttuuria, jossa samat arvot ja ihanteet vallitsevat kaikilla osa-alueilla, niin tieteen, taiteen kuin arkielämänkin piirissä. Kaikilla on suunnilleen sama käsitys siitä, mikä on oikein ja mikä väärin.


title: Yhtenäiskulttuuri

text: Suomen kulttuurihistoria- ja historiateoksissa sekä kansankulttuurin yleisesityksissä mainitaan usein, että Suomessa on siirrytty vanhasta yhtenäiskulttuurista 1800- ja 1900-luvun kuluessa kaupunkimaiseen yleiskulttuuriin, sekä toisen maailmansodan jälkeisinä vuosikymmeninä moniarvoiseen yhteiskuntaan. Mentaliteettien tutkimuksessa on painotettu muutosten hitautta.


title: Yhtenäiskulttuuri

text: Vaikka yhtenäiskulttuurin murtuminen oli alkanut Suomessa toisen maailmansodan jälkeen, vielä 1960-luvun alussa Suomi oli tiukan yhtenäinen maa, jossa tapahtui varsin vähän muutoksia. Lopullinen kuolinisku yhtenäiskulttuurille oli maaltamuutto, jonka ansiosta vanhat valtarakenteet ja instituutiot eivät enää hallinneet ihmisiä. Keskeinen ihmisiä yhtenäiskulttuurista irrottanut tekijä oli individualisoituminen eli yksilöllistyminen. Ihmiset alkoivat haluta suurempaa vapautta itseään koskevissa päätöksissä.


title: Juupajoen vaakuna

text: Juupajoen vaakuna on Juupajoen kunnan tunnus. Aiheen tunnukset viittaavat kahteen tärkeään kunnassa vaikuttaneeseen laitokseen. Havunoksa kuvaa nykyään satavuotiasta Hyytiälän metsäasemaa, ja vuota sittemmin lakkautettua Korkeakosken kenkätehdasta.


title: Juupajoen vaakuna

text: Vaakunan selitys on ”hopeakentässä punainen vuota, jossa kultainen havunoksa.” Vaakunan on suunnitellut Olof Eriksson, ja Juupajoen kunnanvaltuusto hyväksyi sen kokouksessaan 24. marraskuuta 1956. Sisäasiainministeriö vahvisti vaakunan käyttöön 26. huhtikuuta 1957.


title: Mika Partanen

text: Mika Partanen (s. 18. lokakuuta 1992 Helsinki) on suomalainen jääkiekkoilija, joka pelaa Sveitsin National Leaguen Lausanne HC:ssä lainalla SM-liigajoukkue Mikkelin Jukureista. Hän on pelipaikaltaan vasen laitahyökkääjä.


title: Mika Partanen

text: Partanen on kuvaillut itseään pelityyliltään suoraviivaiseksi voimahyökkääjäksi. HIFK:n päävalmentaja Antti Törmäsen mukaan hänen vahvuuksiinsa kuuluu kiekolliset taidot, laukaus ja luistelu. Törmäsen mukaan Partanen on iso ja vahva pelaaja, jonka parhaat avut on selkeästi hyökkäyspäässä. Törmäsen mukaan hän on kaveri, joka pystyy tekemään yksilöllisiä ratkaisuja ja joka pystyy ratkomaan pelejä yksin omilla vahvuuksillaan. Törmäsen mukaan hän on lisäksi pienessä tilassa hyvä ja vahva kiekon kanssa sekä nopea reagoimaan tietyissä tilanteissa.


title: Mika Partanen

text: Törmäsen mukaan Partasen puolustuspelaaminen vaatii vielä kehitystä. Törmäsen mukaan seuraavan tason saavuttamiseksi pelaajan pitää hieman vielä saada kokonaisvaltaisempaa ja nopeampaa reagointia puolustussuuntaan sekä saada kiekko nopeammin omalta alueelta ulos.


title: Mika Partanen

text: Partanen aloitti jääkiekkoilun 10-vuotiaana Porvoo Huntersissa. Hön siirtyi C-juniori-ikäisenä try-outin kautta Helsingin IFK:hon. Partanen voitti A-nuorten SM-hopeaa vuonna 2010, B-nuorten Suomenmestaruuden vuosina 2009 ja 2010 sekä C-nuorten Suomenmestaruuden vuonna 2007. Hän oli kaudella 2009–2010 HIFK:n A-nuorten kolmanneksi paras pistemies tehoilla 15+24=39. Partanen valittiin A-nuorten SM-liigan marraskuun 2009 kuukauden pelaajaksi.


title: Mika Partanen

text: Partanen teki HIFK:n kanssa 2+1-vuotisen SM-liigasopimuksen toukokuussa 2010. Hän siirtyi kuitenkin kaudeksi 2010–2011 Pohjois-Amerikkaan, kun OHL-joukkue Sudbury Wolves varasi Partasen 14. pelaajana . Joukkue kauppasi hänen oikeudet heti Mississauga St. Michael’s Majorsille. Partasen varasi myös KHL-joukkue Metallurg Novokuznetsk 49. pelaajana. Mississaugassa hän pelasi keväällä 2011 myös Memorial Cup -lopputurnauksessa, jota St. Michael’s Majors isännöi. Kaudella 2011–2012 Partanen oli 22 osumallaan joukkueen kolmanneksi paras maalintekijä.


title: Mika Partanen

text: Kaudeksi 2012–2013 Partanen palasi HIFK:hon vuoden mittaisella SM-liigasopimuksella. Hän pelasi joukkueessa viisi European Trophy -ottelua, mutta ei debytoinut kauden aikana kuitenkaan SM-liigassa. Partanen pelasi koko kauden lainalla Mestis-joukkue Mikkelin Jukureissa, jonne hän siirtyi kauden kynnyksellä. Partasen tulokaskausi toi Mestiksen runkosarjassa toi 47 ottelussa tehot 20+18=38, joilla hän voitti sarjan tulokkaiden piste- ja maalipörssin. Partanen oli myös Jukureiden paras maalintekijä ja jakoi joukkueen sisäisen pistepörssin voiton Turo Asplundin kanssa. Hän jakoi myös Mestiksen maalipörssin toisen sijan viiden muun pelaajan kanssa. Partanen voitti koko kevään 2013 pudotuspelien maalipörssin yhdeksällä osumallaan ja hän teki kaikkiaan 13 tehopistettä. Partanen voitti kauden päätteeksi Mestiksen mestaruuden, palkittiin sarjan vuoden tulokkaana Petri Varis -palkinnolla ja valittiin toiseen tähdistökentälliseen. Hänet valittiin myös tammikuun 2013 kuukauden tulokaspelaajaksi.


title: Mika Partanen

text: Partanen palasi kaudeksi 2013–2014 vuoden mittaisella jatkosopimuksella HIFK:n vahvuuteen. Hän teki liigadebyyttinsä kauden toisessa ottelussa 15. syyskuuta 2013 paikallisvastustaja Jokereita vastaan. Partasen liigauran avausmaali syntyi 3. joulukuuta 2013 Tampereen Ilvestä vastaan. Hänen osumansa jäi HIFK:n 2–0-voittoon päättyneen ottelun ratkaisumaaliksi. Kaikkiaan Partasen tulokaskausi toi 52 runkosarja- ja kahdessa playoff-ottelussa tehot 5+6=11. Hän pelasi kauden aikana myös yhden Mestis-ottelun lainalla HC Keski-Uudessamaassa. Helmikuussa 2014 Partanen teki vuoden mittaisen jatkosopimuksen HIFK:n kanssa.


title: Mika Partanen

text: Kaudella 2014–2015, 15. maaliskuuta 2015 toisessa Lomarengas-kierroksen ottelussa vieraissa Tampereen Ilvestä vastaan Partanen ratkaisi liigauransa ensimmäisellä playoff-maalillaan SM-liigahistorian kaikkien aikojen pisimmän ottelun tehtyään HIFK:n voittomaalin ajassa 134.14. HIFK eteni puolivälieriin ja hänet palkittiin ottelun "Ilta-Sanomien" kolmen tähden tähtipelaajana. SM-liigan aiempi ennätysottelu (HIFK - Ilves, 23. maaliskuuta 2001) kesti 124.41 minuuttia. Partanen teki runkosarjassa tehot 6+4=10, mutta hän teki kuusi maalia myös pelaamissaan kymmenessä CHL-ottelussa, joilla Partanen oli HIFK:n paras maalintekijä. Kaudella 2015–2016 hän löi itsensä läpi SM-liigassa, jossa Partanen teki runkosarjassa tehot 16+15=31. Hän voitti kauden päätteeksi SM-hopeaa. CHL:ssä Partanen oli HIFK:n paras maalintekijä kolmella osumallaan ja voitti joukkueen sisäisen tehotilaston lukemalla +3. Toukokuussa 2016 hän teki kaksivuotisen jatkosopimuksen HIFK:n kanssa.


title: Mika Partanen

text: Kaudella 2016–2017, joulukuussa 2016 Partanen joutui helmikuun puoleenväliin asti sivuun loukkaantumisen vuoksi. Hän pelasi runkosarjassa vain 31 ottelua tehden yhdeksän tehopistettä. Kuudennessa puolivälieräottelussa 31. maaliskuuta 2017 Turun Palloseuraa vastaan Partanen teki HIFK:n 3-2-voittomaalin jatkoajalla ajassa 61.29. Hänen osumansa ratkaisi myös HIFK:lle välieräpaikan joukkueen voitettua ottelusarjan voitoin 4–2. Ari Lähteenmäki valitsi Partasen ottelun Alumnien tähtien ykköstähdeksi. Hänen roolinsa jäi pudotuspeleissä lopulta varsin pieneksi ja Partanen pelasi vain seitsemän ottelua.


title: Mika Partanen

text: Alkukauden 2017–2018 Partanen oli sivussa alaraajavamman vuoksi. Hän palasi kaukaloihin lokakuussa 2017, jolloin HIFK lainasi Partasen yhteistyöjoukkueeseensa, Mestis-joukkue Rovaniemen Kiekkoon. Hän pelasi siellä neljä ottelua. HIFK:ssa Partanen pelasi 17 runkosarja- ja yhden CHL-ottelun tehden vain kolme tehopistettä, kunnes tammikuussa 2018 HIFK lainasi hänet kuukauden loppuun asti kestävällä lainasopimuksella aiempaan seuraansa Jukureihin, jotka oli nostettu noin puolitoista vuotta aiemmin SM-liigaan. Partanen pelasi piste per peli -tahdilla neljä ottelua tehopistein 2+2=4, kunnes saman kuun lopulla hänet kiinnitettiin joukkueeseen loppukauden sopimuksella. Vastaavasti Jukureista HIFK:hon siirtyi Teemu Tallberg. Partanen teki Jukureissa loppukaudella 17 ottelussa 12 tehopistettä. Maaliskuussa hän teki joukkueen kanssa kaksivuotisen jatkosopimuksen. Kaudella 2018–2019 Partanen johti Jukureiden sisäistä maalipörssiä 12 osumallaan, kunnes tammikuussa 2019 seura lainasi hänet loppukaudeksi Sveitsin National Leaguen Lausanne HC:hen Jukureiden ollessa sarjataulukossa toiseksi viimeisenä. Lausannea valmentaa Partasen kanssa HIFK:ssa kaudella 2013–2014 pelannut Ville Peltonen.


title: Mika Partanen

text: Partanen oli voittamassa alle 18-vuotiaiden MM-pronssia keväällä 2010. Hän pelasi myös Ivan Hlinkan muistoturnauksessa vuonna 2009. Partanen edusti myös Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2009.


title: Mika Partanen

text: Partanen on pelannut myös kahdeksan nuorten maaottelua. Hänet ja Jani Hakanpää pudotettiin viimeisinä alle 20-vuotiaiden MM-joukkueesta vuoden 2011 turnaukseen.


title: Mika Partanen

text: Suomen A-maajoukkueessa Partanen on pelannut kaksi ottelua ilman tehopisteitä. Hän teki A-maajoukkuedebyyttinsä Channel One Cupin toisessa ottelussa 15. joulukuuta 2018 Moskovan VTB-jääpalatsissa Ruotsia vastaan. Partanen merkittiin Suomen kolmosketjun oikeaan laitaan toisen debytantin, Eetu Luostarisen sekä Teemu Turusen viereen.


title: Mika Partanen

text: Partanen pelasi lapsena myös jalkapalloa FC Futurassa.


title: Buchanan Streetin metroasema

text: Buchanan Street on Glasgow'n metron vilkkain asema. Se sijaitsee erään Glasgow'n pääkaduista, Buchanan Streetin alla. Asemalta on yhteys Buchananin linja-autoasemalle ja Glasgow Queen Streetin rautatieasemalle liukukäytävän välityksellä. Asema on rakennettu vuonna 1896.


title: Buchanan Streetin metroasema

text: Buchanan Streetin asemalla oli alun perin yksi raiteiden välissä sijaitseva laituri. 1970-luvun lopun uudistamistoimien yhteydessä toisen raiteen ulkoreunalle rakennettiin lisäksi uusi laituri. Buchanan Street on St. Enochin lisäksi järjestelmän ainoa asema, jonka lippuhalli on maanalainen. Asemalle on kaksi sisäänkäyntiä, jotka molemmat sijaitsevat keskellä nykyisin kävelykatuna olevaa Buchanan Streetiä.


title: Suomen pakanallinen juhlaperinne

text: Suomen pakanallinen juhlaperinne tarkoittaa suomalaisen muinaisuskon juhlaperinteitä. Muinaisusko ei ollut Suomessa yhtenäistä tai muuttumatonta, vaan tavat ja uskomukset vaihtelivat eri aikoina ja eri alueilla.


title: Suomen pakanallinen juhlaperinne

text:
Vanhaan pyyntikulttuuriin kuului samanismi.
Varsinkin karhu oli palvottu eläin. Pyydystetyn karhun kunniaksi järjestettiin juhlat, karhunpeijaiset, joilla karhu pyrittiin palauttamaan uuteen elämään tullakseen jälleen riistaksi metsään.


title: Suomen pakanallinen juhlaperinne

text: Maanviljelyn levittyä kekri oli tärkeä juhlapäivä, jota vietettiin sadonkorjuun päätteeksi vuoden loppumisen merkkinä. Keväällä juhlistettiin kylvöä. Itä-Suomessa juotiin ukonvakkoja ja Länsi-Suomessa vietettiin helavalkeita.


title: Suomen pakanallinen juhlaperinne

text: Monet laskiaisen perinteet, runsas ruokatarjoilu ja riehakas ilonpito, viittaavat vanhoihin kevään ja vuoden vaihtumisen juhliin. Monet suomalaisen laskiaisen menot ovat luultavasti peräisin vanhasta työnjuhlasta, jolloin naiset lopettivat pellavien, hamppujen ja villojen muokkaamisen ja kehräämisen langoiksi. Mäkeä laskevat nuoret toivottivat tulevalle vuodelle onnea huutamalla ”pitkiä pellavia, hienoja hamppuja ja lautasenkokoisia nauriita”. Laskiaisen tienoille sijoittuu muinaiseurooppalainen vuodenvaihde, minkä vuoksi siihen on liittynyt aikaisemmin runsaasti kansanuskomuksia ja taikoja. Työt piti lopettaa hyvissä ajoin iltapäivällä, jotta työt olisivat joutuneet hyvin koko vuoden. Saunaan täytyi mennä päivänvalolla ja siellä oli oltava ääneti.


title: Suomen pakanallinen juhlaperinne

text: Helajuhlan eli "toukojuhlan" aikana läntisessä Suomessa sytytettiin pelloille ja muille avoimille paikoille kokkoja, helavalkeita eli toukovalkeita. Muinaissuomalaiset polttivat helavalkeita pahojen henkien pois ajamiseksi. Juhlissa juotiin simaa ja tanssittiin. Karja on usein päästetty ensi kerran laitumelle ja ajettu tulien läpi sairauksien ehkäisemiseksi. Tapa tunnetaan Hämeestä, Satakunnasta ja Uudeltamaalta. Tapaa pidetään yllä paikoin nykyisinkin.


title: Suomen pakanallinen juhlaperinne

text: "Vakkajuhlat" eli "vakat" olivat itämerensuomalaisissa yhteisöissä pitäjän tai yhden tai useamman kyläyhteisön järjestämät uskonnolliset pidot. Vakkajuhlat pidettiin joissain tapauksissa pyhissä lehdoissa. Vakkajuhlissa ilmeisesti alun perin uhrattiin vakallinen hyödykkeitä, mahdollisesti ainakin ruokaa, ja juotiin pitoja varten valmistettua pyhitettyä olutta. Vakkajuhliin saattoi eri kuvausten mukaan kuulua myös muita toimituksia, esimerkiksi polvistuminen kehään tai rituaalista tanssimista.


title: Suomen pakanallinen juhlaperinne

text: Vakkajuhlien järjestäminen arvottiin usein alueen isäntien kesken. Vakkajuhlien järjestäminen oli kunnia-asia. Pitoihin ei tuotu omia eväitä, vaan ruoan ja juoman järjesti juhlan pitäjä. Vakkajuhlia tai joitakin niistä kutsuttiin Ukon vakoiksi, sillä niissä palvottiin Ukko ylijumalaa, jotta hän tekisi suotuisia ilmoja. Ukon vakat-nimistä juhlaa on voitu viettää arvioiden mukaan 25.5. Ukon vakkoja vietettiin ainakin kevätkylvön yhteydessä sään parantamiseksi. Ukon vakkoihin kerrotaan liittyneen veden pirskottamista ja loitsun luku, ilmeisesti tarkoituksena saada aikaan sadetta.


title: Suomen pakanallinen juhlaperinne

text: Ukon vakoissa juotiin ilmeisesti erityinen malja olutta. Tätä voitiin sanoa vakan juomiseksi tai Ukon maljaksi. Malja saatettiin juoda myös esimerkiksi juhannuksena.


title: Suomen pakanallinen juhlaperinne

text: Ensimmäisen suomenkielinen kirjallinen maininta Ukon vakoista on Mikael Agricolalta 1548. Myöhemmin, vuonna 1551 Agricola julkaisi Dauidin Psalttarin, jonka esipuheessa oli runomuotoinen luettelo vanhoista suomalaisista jumalista. Tässä yhteydessä hän mainitsi Ukon vakat uudelleen. Hänen mukaansa kevätkylvön yhteydessä juotiin Ukon Malja, ja siitä juopuivat varsinkin naiset. Sitten tehtiin häpeää. Tekstiä on tulkittu siten, että jumalatkin rakastelivat. Näillä menoilla Agricolan mukaan saatiin sadetta ja hyvä ilma. Alkuperäinen teksti sanoo näin:


title: Suomen pakanallinen juhlaperinne

text: "”Ja quin Kevekylvö kylvettin silloin ukon malja jootijn. Sihen haetin ukon wacka nin joopui Pica ette Acka. Sijtte paljo Häpie sielle techtin quin seke cwltin ette nechtin. Quin Rauni Ukon Naini härsky jalosti Ukoi pohjasti pärsky. Se sis annoi Ilman ja WdhenTulon.” "


title: Suomen pakanallinen juhlaperinne

text: Tietoja vakkojen juomisesta on myös 1600-luvulta. Vuonna 1667 Hauholla kirjoitettiin käräjäpöytäkirjoihin maljan juontiin liittyvästä juhlamenosta. Eräs talonpoika oli käynyt keräämässä kylän taloista olutta. Kylän väki kokoontui järven rannalle, ja kaikki lankesivat polvilleen piiriin. Pitojen johtaja seisoi järvessä vyötäisiin asti ja loitsusi ”pyhää Ukkoa ilman isää” suomaan sadetta. Samalla hän heitti vettä ilmaan ja joi maljan. Kyläläiset palasivat koteihinsa puroa pitkin, heitellen vettä toistensa päälle.


title: Suomen pakanallinen juhlaperinne

text: Kuopiossa vuonna 1670 kirjoitettiin (suomeksi) kirkolliseen pöytäkirjaan, että Pielisen ja Iisalmen pitäjissä suurin osa väestä ei pidä syntinä esi-isiensä taikamenoja, kuten Ukon vakkoja.


title: Suomen pakanallinen juhlaperinne

text: Tietoja Ukon vakoista on vielä 1800- ja 1900-luvuiltakin, mutta 1900-luvun tiedot voivat olla kertomuksia vanhemmista ajoista. Vuonna 1852 kirjoitettiin, että Rautalammella kahdella kylällä oli tapana järjestää yhteiset Ukon vakat, joihin osallistuivat kaikki kyläläiset. Tässä mainitaan myös uhratun eläin, lammas, joka juhlissa syötiin.


title: Suomen pakanallinen juhlaperinne

text: Vuonna 1910 kirjoitti Samuli Paulaharju Kurkijoella pidettävistä Ukon vakoista. Nämä juhlat pidettiin keväällä, kun oli kuivaa. Juhlat pidettiin jossakin kylän taloista. Juhliin tulivat kaikki kyläläiset. Ulos vietyjen pöytien ääressä syötiin juhlaruokia ja juotiin olutta, joka oli siunattua ja taikamenoin valmistettua. Rukoiltiin, että jumala antaisi hyvän ilman. Juhlien lopuksi arvottiin, mikä talo pitää juhlat seuraavana vuonna.


title: Suomen pakanallinen juhlaperinne

text: Monet juhannuksen perinteistä juontavat juurensa vanhaan eurooppalaiseen valon ja hedelmällisyyden juhlaan kesäpäivänseisauksen aikana. Esikristillisenä aikana juhannusta vietettiin Suomessa Ukon juhlana. Etelä-Karjalassa juhannusta kutsuttiin Ukon juhlaksi vielä 1800-luvulla.


title: Suomen pakanallinen juhlaperinne

text: Juhannukseen liittyi erilaisia uskomuksia ja taikoja, joilla pyrittiin varmistamaan tuleva sato ja naimaonni. Tunnetuimpia ovat erilaiset lemmentaiat. Taioilla pyrittiin takaamaan naimaonni, näkemään tuleva puoliso tai saamaan haluttu henkilö puolisoksi. Juhannuspäivä oli suotuisa enteiden katsomiselle. Silloin katsottiin säitä, satovuotta ja karjaonnea. Kaikenlaiset oudot tapahtumat olivat luonteenomaisia juhannusyölle. Muun muassa aaveiden ajateltiin vaeltavan.


title: Suomen pakanallinen juhlaperinne

text: Ulko-oven molemmille puolille on pystytetty juhannuskoivuja. Koivunoksista myös sidottiin tuoreita vihtoja. Sisään taloon kannettiin kukkia ja tuoreita puunlehviä.


title: Suomen pakanallinen juhlaperinne

text: Karhunpäivä on ollut vanhana keskikesän päivänä 13. heinäkuuta, jolloin oli kesän lämpimin aika. Tuolloin palvottiin karhua vahinkojen ja vaaran välttämiseksi.


title: Suomen pakanallinen juhlaperinne

text: Muinaissuomalainen sadonkorjuun juhla oli kekri, jota vietettiin mikkelinpäivän (29.9.) ja nykyisen pyhäinpäivän välisenä aikana, tarkka ajankohta määräytyi kulloisenkin vuoden syystoimien mukaan. Sana "kekri" tarkoitti kansankielessä viimeiseksi jäämistä tai jonkin päättymistä, ja kekri merkitsi myös vuoden vaihtumista maatalousyhteisössä.


title: Suomen pakanallinen juhlaperinne

text: Kekri oli sadonkorjuun juhla ja karjamarkkinoiden aikaa, ja runsaalla ruoalla kestittäminen oli kekrinvietossa tärkeässä asemassa. Esimerkiksi "kekripyörykät" ovat lihapyöryköitä, joihin on laitettu sadonkorjuusta tulleita aineksia, kuten esimerkiksi punajuurta. Lammaspaisti oli toinen tyypillinen juhlaruoka, jota syömään kutsuttiin myös suvun vainajat. Kekri kuuluu suomalaisten työnjuhlien piiriin. Se oli ilon juhla. Silloin laulettiin, leikittiin ja tanssittiin. Kekrinä alkoi palveluväen vapaaviikko. Kun talossa oli syöty, juotu ja juhlittu, saivat piiat ja rengit lähteä vierailemaan kotiseudulleen.


title: Suomen pakanallinen juhlaperinne

text: Suomen kirkko ei hyväksynyt pakanallisen kekrin viettoa ja julisti sen kartettavaksi taikuudeksi. Useissa kirjaanpanoissa 1600- ja 1700-luvulla oikeuden pöytäkirjat kertovat kekrilampaista, joita syötiin maanhaltijan kunniaksi.


title: Suomen pakanallinen juhlaperinne

text: Kekri-perinne alkoi hävitä teollistumisen ja kaupungistumisen myötä, ja monet kekriin liittyneet tavat ja perinteet ovat siirtyneet joulun ja nykyaikaisen uudenvuoden viettoon. Pisimpään perinne säilyi Itä-Suomessa. Suomessa kekriä vietetään nykyään Kajaanissa polttamalla kekripukki (yleensä kaupungin Kauppatorin jokirannassa). Myöhäissyksyn sadonkorjuun ja pyhäinmiesten juhlan tilalle on työntynyt irlantilaisperäinen Halloween-kulttuuri Yhdysvalloista.


title: Suomen pakanallinen juhlaperinne

text: Suomen kielen sana "joulu" ja "juhla" ovat ruotsalaisia tai skandinaavisia lainasanoja. Sana joulu tulee talven juhlan muinaisgermaanisesta nimestä. Suomessa jouluun on liitetty kekrin piirteitä.


title: Suomen pakanallinen juhlaperinne

text: Pikkulintujen ruokkiminen jouluna kuuluu talonpoikaiskulttuurin viljelytaikuuteen. Joulun ohra- tai kauralyhteen tarkoitus oli saada linnut jättämään kesällä viljan rauhaan. Muinaissuomalaiset mahdollisesti ajattelivat, että kuolleet eli sielulinnut olivat elävien kanssa mukana keskitalven juhlassa. Siihen on voinut myös liittyä uskomus, että linnut tuovat talolle onnea. Oljesta tehdyt koristeet tulevat kekristä, sadonkorjuun juhlasta. Myös kekrin kuuluneet vainajien hyvittely- ja kestitystavat siirtyivät jouluun.


title: Suomen pakanallinen juhlaperinne

text: Myös joulupukin odottaminen kuului joulun pakanallisiin perinteisiin.


title: Suomen pakanallinen juhlaperinne

text: Alkuperäisuskonnon harrastajien eli suomenuskoisten toiminnan myötä pakanallisia vuodenaikajuhlia on jälleen järjestetty.


title: Suomen pakanallinen juhlaperinne

text: Suomenuskoisten juhlapäiviä ovat:


title: Pirmin Schwegler

text: Pirmin Schwegler (s. 9. maaliskuuta 1987 Ettiswil, Sveitsi) on sveitsiläinen jalkapalloilija. 179 senttimetriä pitkän Schweglerin pelipaikka on keskikentällä. Hän edustaa Saksan Bundesliigan Frankfurtia.


title: Pirmin Schwegler

text: Schwegler aloitti ammattilaisuransa FC Luzernissa. Kesällä 2005 hän siirtyi Young Boysiin ja vain yhden kauden jälkeen saksalaiseen Leverkuseniin. 18. heinäkuuta 2009 hän siirtyi kolmen Leverkusenissa vietetyn vuoden jälkeen nykyiseen seuraansa kolmivuotisella sopimuksella. Sveitsin maajoukkueessa Schwegler teki ensiesiintymisensä vuonna 2009. Päävalmentaja Ottmar Hitzfeld valitsi hänet MM-kilpailuihin 2010.


title: Pirmin Schwegler

text: Schweglerin veli Christian on myös ammattilaisjalkapalloilija.


title: Vladimir Sofronitski

text: Vladimir Vladimirovitš Sofronitski (; 8. toukokuuta 1901 Pietari – 26. elokuuta 1961 Moskova) oli venäläinen pianisti, joka tunnetaan parhaiten venäläisen säveltäjän Aleksandr Skrjabinin teosten tulkitsijana; hän oli myös naimisissa Skrjabinin tyttären kanssa.


title: Hannu Hausen

text: Paul Hannu Walter Hausen (s. ) oli Oulun yliopiston sosiaalihammaslääketieteen professori 1996–2010.


title: Hannu Hausen

text: Hausen on ehkäisevän hammaslääketieteen asiantuntija, jonka tutkimustyö on painottunut lasten ja nuorten suun terveyden edistämiseen paitsi lääketieteen niin myös käyttäytymis- ja sosiaalitieteen näkökulmasta. Hänen tunnetuimpia tutkimustuloksiaan on, että tehokkaimmatkaan ehkäisevät karieshoidot eivät paranna lasten suun terveyttä, ellei niitä tueta myös lasten arkielämässä.


title: Hannu Hausen

text: Vuonna 2010 Hausenille myönnettiin ehkäisevän hammaslääketieteen alan vuoden 2010 Yngve Ericsson -palkinto. Hän jakoi palkinnon, noin 42 000 euroa, brasilialaisen professori Jaime A. Curyn kanssa.


title: Dryden (Kanada)

text: Dryden on 8 195 asukkaan (2006) kaupunki Ontarion provinssin itäosassa Kanadassa. Kaupunki on Kenoran piirin toiseksi suurin kaupunki ja Ontarion pienin kaupunki (city) väkiluvulla mitattuna. Dryden sijaitsee noin puolimatkassa Winnipegin ja Thunder Bayn välillä, Kanadan halki johtavan Trans-Canada Highwayn varrella, joka kulkee kaupungin läpi.


title: Dryden (Kanada)

text: Vuonna 2010 kaupunki täytti 100 vuotta, ja vuoden aikana kaupungissa järjestetään useita juhlallisuuksia, kuten 22.-23. toukokuuta järjestetty mittava "Dryden Centennial Air Show" ilmailutapahtuma, jossa esiintyi muiden muassa kanadalainen Snowbirds-taitolentoryhmä.


title: Dryden (Kanada)

text: Kaupungin tärkeimpiä työllistäjiä ovat metsä- ja paperiteollisuus. Pienemmässä mittakaavassa myös maatalous, turismi ja kaivosteollisuus työllistävät alueen asukkaita.


title: Dryden (Kanada)

text: Ennen eurooppalaisten saapumista alueella asui ojibway-intiaaneja, jotka pystyttivät leirejä alueen halki kulkevan Wabigoon River -joen varteen. He kutsuivat aluetta nimellä "Paawidigong", joka Suomeksi käännettynä on: "Paikka jossa kosket sijaitsevat".


title: Dryden (Kanada)

text: Eurooppalaisen asutuksen alullepanijana toimi Ontarion maatalousministeri John Dryden, joka perusti Drydenin vuonna 1895. Vuonna 1910 Dryden sai kaupunkioikeudet (town) ja samana vuonna ensimmäinen sellutehdas avattiin käyttöön. Vuonna 1998 Dryden yhdistyi läheisen Barclayn kaupungin kanssa ja uudeksi nimeksi otettiin City of Dryden.


title: Susch

text: Susch on kylä ja entinen kunta  Sveitsissä, Graubündenin kantonin retoromaaninkielisessä osassa, Engadinin laaksossa, Innjoen varrella, noin 1 400 metrin korkeudessa. Susch, Lavin ja Zernez yhdistyivät uudeksi Zernezin kunnaksi.


title: Susch

text: Kunnan pinta-ala oli 93,9 km². Se oli yksi Innin hallintoalueen 18 kunnasta. Vuoden 2008 lopussa kunnan väkiluku oli 219. Enemmistö Suschin asukkaista on retoromaaninkielisiä.


title: Susch

text: Kunnan asukkaiden perinteinen elinkeino on ollut maatalous. Nykyisin matkailu on tärkeä elinkeino. Suschiin on hyvät junayhteydet: sekä laakson junaliikenne välillä Scuol-Tarasp–Pontresina/St. Moritz että yhteys Sagliainsin aseman ja Vereinan tunnelin kautta muualle Sveitsiin on tunneittaista. Kesäisin Suschiin pääsee Flüelasolan yli Davosista.


title: Simula

text:
Simula on ALGOL-pohjainen ohjelmointikieli, joka kehitettiin 1960-luvulla Norjassa. Se on tarkoitettu simulointiin.
Kieltä pidetään ensimmäisenä olio-ohjelmointikielenä. Kielen ovat kehittäneet Ole-Johan Dahl ja Kristen Nygaard.


title: Simula

text: Simula-kielestä kehitettiin kaksi versiota: Simula I (UNIVACin sponsoroimana) ja Simula 67 (Norwegian Computer Centerin sponsoroimana). Kieli tukee luokkia, perintää ja virtuaalisia metodeja (virtuaaliset proseduurit Simulan termeissä).


title: Simula

text: Kieli oli ensimmäisenä toiminnassa UNIVAC 1107 -tietokoneella.


title: Narratiivi

text: Narratiivi (, kertoa) tarkoittaa kertomusta tai kertovaa esitystä. Narratiivi voi olla suullinen tai kirjallinen, mutta laajassa mielessä narratiiveina voidaan pitää myös mainoksia ja elokuvia. Narratiivilla on alku, keskikohta ja loppu. Hyvä narratiivi on juonellisesti eheä.


title: Narratiivi

text: Keskeistä narratiiville on se, että tapahtumat järjestyvät ajallisesti peräkkäin, vaikka tapahtumien järjestyksen ei tarvitse olla kronologinen. Narratiivin kertojan tulee ottaa lukija huomioon ja kertomus on kerrottava siten, että se muodostaa selkeän kokonaisuuden lukijan mielessä. Hyvä narratiivi on ymmärrettävä.


title: Narratiivi

text: Narratologia tarkoittaa narratiivien eli kertomusten ja narratiivisten rakenteiden sekä niiden vaikutusten teoriaa ja tutkimusta.


title: .bz

text: .bz on Belizen Internet-maatunnus, jota ylläpitää Belizen yliopisto. Tunnusta myytiin yhdessä vaiheessa eräänlaisena synonyyminä .biz-tunnukselle ja jopa vaadittiin edellä mainitun estämistä. Italiassa käytetään tunnusta sen samankaltaisuuden Bolzanon kanssa. Tunnus otettiin käyttöön 1991.


title: .cc

text: .cc on Kookossaarten Internet-maatunnus. Sitä ylläpitävät VeriSign ja sen alaisuudessa toimiva eNIC, joka pyrkii kansainvälistämään sen "the next .com":ksi (seuraava .com). Myös Pohjois-Kyproksen turkkilainen tasavalta käyttää tunnusta .nc.tr:n lisäksi. Tunnukselle ei ole rekisteröintirajoituksia. Se otettiin käyttöön 1997.


title: .cd

text: .cd on Kongon demokraattisen tasavallan Internet-maatunnus. Se otettiin käyttöön 1997 korvaamaan 2001 poistettu .zr-tunnus (Zaire). Tunnukselle ei ole rekisteröintirajoituksia. Sitä voidaan käyttää domain hack -tunnuksena johtuen kirjainyhdistelmän samanlaisuudesta CD-lyhenteen kanssa (kuten .fm, .am, .tv, .dj, .mu ja .me).


title: .cf

text: .cf on Keski-Afrikan tasavallan Internet-maatunnus, jota ylläpitää "SOCATEL". Tunnus otettiin käyttöön 1996. Se ei ole kovin laajalti käytetty.


title: .cg

text: .cg on Kongon tasavallan Internet-maatunnus, jota ylläpitävät OPT Congo ja Interpoint Switzerland. Kongon tasavallan asukkaille on saatavilla yksi ilmainen rekisteröinti toiselle tasolle, muut rekisteröinnit ja ulkomaalaisten rekisteröinnit maksavat 225€/vuosi.